text:
Wuisinsu
维生素
时间:2014-08-01 00:00:00 来源:德宏团结报
1897 ning Inglik mung gung hpaji ninghkring Bu Lu Si go nga chyu ntsa lam hta htoi gala ai arai rong ai hpe mu hkrup sai. Shi go arai dai hpe ladat myu shagu hku sho yu yang, n lu sho la hkro u ai. Gade shi ning lai mat wa ai hpang, masha gade ni mung sho yu tim n lu sha la ma ai.
1933 ning hta she, Ameriga mung logadat hpaji ninghkring Koer Beige go nga chyu zhenhke 1000 ko nna dai htoi gala rai hke 0.018 lu sho la nna, hehongsu ngu shamying la nu ai, arai dai go wuisinsu B2 nan rai nga ai.
Langai Akyu 作用
Wuisinsu B2 go sau hte danbeji hpe garan ai lit lu ai hte rau, yang hkyi nsa hpe masha hkum hkrang shara shagu hta sa sa bang garum lom lu nga ai. Shi go ahkyak dik ai wuisinsu ko na langai re, shi a akyu go:
1. N-gun sak ya ai 提供能量
Danbeji hte denfun shadung bo mi hke 1 sho la yang, danbeji go denfun shadung hta n-gun 25% lo jan nga ai, shing rai puba shamai shadang mung grau tso nga ai. Dai majo, wuisinsu B2 jat jashon la ai masha ni go n-gun atsam grai grung nga ma ai.
2. Hpyi jahkam shaja ai 皮肤健康
Wuisinsu B2 go wuisinsu A hte “Jom pong mazum” nna hpyi hkamja hte tsom htap mu jom makop ma ai. Wuisinsu B2 n-grung jang go, nten hkro ga hpyi go, n-gup n-gai ganyung, bo gaya re masa pru wa chye ai, na-du jang go hkum ting na hpyi gaya wa chye ai.
3. Myi n-gun makop ai 保护视力
Wuisinsu B2 gata jang, myi amam wa, myi prui si pru wa rai chye ai, na-du jang myi lahkong ko sai gating wa chye ai. Myu shagu dusat ko chyam dinglik yu nna chye lu ai: Wuisinsu B2 gata jang, dusat ni myi hpro pat ana lu wa chye nga ai, lawan wan bai jat jashon ya jang go, bai mai mat lu nga ai. Bai nna wuisinsu B2 jat jashon la lu jang sak gaba masha ni a yu n-gun lu sharai la shajang nga ai.
4. Sailam makop 保护血管
Tut nong e wuisinsu B2 jat jashon la lu yang, sai lam lu makop maga ya nna, sailam gaba ja ana htang maja kau lu nga ai.
Wuisinsu B2 go mau na son re arai re:
■ Gahtet grai hkam nna, ningja hte hkrum jang garan mat chye ai.
■ Gata wa jang grai jep loi ai, tsi sara pyi n tam ra ai:
①Shinglet hkye shing nrai manghkye wa ai, shinglet nba kap wa ai(Hkam ja ai shinglet go loi mo hkye ai nsam sam nna, shinglet nba n chye kap ai).
②Myi hte hpyi gata na sailam nmyem ni hpe mu mada ai, grau nna myi gata shing nrai nhka gata hku rai nga ai.
③Lawu nten gachyi chyi ga gabrang, hpyi gong ai.
④ Ladi, gahtan hku galoi mung sau byu byu re.
■ Grung ai shaloi grai jep shapro loi ai: Jit nsam go ja htoi nsam sam nna abat manam pyo ai.
Lahkong Yom n ai manang 不可缺少的伙伴
Wuisinsu B2 jat jashon la na rai yang lawu de na arai ni lom ra ai:
■ Wuisinsu B1: Wuisinsu B2:Wuisinsu B6=1:1:1, ndai go htuk dik ai shadon shadang rai sai.
■Wuisinsu B2, wuisinsu B6, wuisinsu C hte si ni go shadon shadang ngu ai nga ra ai.
■Wuisinsu E go wuisinsu B2 n yat hten mat na matu makop maga ya ai.
■Hte go wuisinsu B2 a ningsa ningnan gahti galai lam shadut dat ya ai.
Masum Anhte mungdan na masa 我国的现状
Anhte mungdan hta wuisinsu B2 gata ai masa grai na-du ai, wuisinsu gata ai nambat langai ko wa ang nga ai. Mungdan ting hta jep yu ai hta shadan dan ai: Anhte mungdan na masha ni lani mi jashon la ai wuisinsu B2 go hauhke 0.8 sha rai nna, RDA hta lajin da ai lani mi hauhke 1.3 jashon la na shadang ko wa du na matu grai no ra nga ai. Ma gasha, ramma, shayi num ni hte sak gaba masha gumgai dingla ni grai gata nga ai, npot nhpang madung go Miwa mung masha ni a lu sha madung go tu rai re majo re. Laksan ninghkring ni go Miwa mung masha ni shani shagu wuiisinsu B2 jat jashon la ra ai nga nna lajin dat ma ai.
Mali Wuisinsu B2 a masat masa 维生素B2档案
Amying go hehongsu ngu ai, masat masa lam go, hka ko mai tun ai, rai tim aloi sha n lu tun ai. Nsam go htoi ai hkyep jahkai re. Mazing ton na lam, ningja hkra jang garan hten mat chye ai.
Gata ai masa 缺乏的症状
★N-gup n-gai baprag ga, hpyi gong
★Hkum hpyi gaya.
★Shinglet hkye shing nrai manghkye ai.
★N-gup hpye kam ai.
★Myi ningja hkrit, myiprui pru ai.
★Ladi, n-gup, bo, hkum gaya ai.
★Na-du jang “Kyu tsau bi” ladi byin tai wa chye ai.
★Myi hkye wa ai.
★Azet atsang nrai lu ai.
Akyu 作用
★Malu masha hpe n-gun shatai dat lu ai.
★Wuisinsu A hte jom gahkyin nna hpyi jahkam shaja, shatsom ai.
★Myi makop ai.
★Sailam gaba ja ana htang maja ai.
Jat jashon la ra ai masha ni 急需补充的人群
★Tut nong e shan, chyu hte galo ai arai n sha ai masha ni.
★Sailam gaba ja ana lu masha ni.
★Lanyan sin hpye ana lu masha ni.
★Hpum shagrit ai masha ni.
Rong shadang tso ai sha hpa 含量丰富的食物
★Dusat pu sin pu kan.
★Hpyi kyu shaumu.
★Chyu sha hpa.
★Sinrin si.
Yom n mai ai manang 不可缺少的伙伴
★Wuisinsu B1, wuisinsu B6.
★Wuisinsu C hte si.
★Wuisinsu E.
★Hte.
Dinglai ai masa. 过量的表现
N nga ai.
Jat jashon la aten 补充周期
Jan ai hte go hkum hkrang gata hta n chye ngam rong nga ai majo, shani shagu jat jashon la ra ai.
Miwa mung masha ni gata ai masa 中国人缺乏的情况
Gata atsang: Na-du ai hku gata ai.
Miwa mung masha ni yi jat jashon la ra ata 中国人是否需要补充
Grai jat jashon la ra ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


c: text/html

text:
LAM
路
时间:2014-02-24 00:00:00 来源:德宏团结报
Nta shachya na
Ngai nnan hkom sharin ai lam,
Dumpyang rai mare shingnom de hprang.
Rot nna galau to,
Galau to nna bai rot,
Nu a tsang rang myit mung nang.
Lam ndai wa,
Ngai hpe masha a nga pra lam de bai sa dat sai.
Masha a nga pra lam du jang na ngai.
Myit gabung dum chyai,
Yon hkyen ruyak nna myit mak.
Nga pra lam numshe du,
Gade yong na matu n mu.
Maga mi go n-gam hkaro,
Maga mi go wo ton ai chyalu.
Oh, nye lago ndung sharut n-gam de yong,
Hpang ko lam numshe langai long.
(Maji Ma San)
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga

robotstxt: allowed

filter: keep


text:
Anhte mungdo atsang shagu rung dap shagu ni sharin achyin ai yi-ngam nsi hpe ginchyum yu ma ai
州广电局总结教育实践活动
时间:2014-11-12 10:21:24 来源:德宏团结报
Mungdo hkaisun dap ni shata 10 nhtoi 16 ya shani pati ai shawa lam yan sharin achyin galo shatup ai mu ni hpe ginchyum yu ai zuphpong hpo nna, galo ladat hte yi-ngam nsi ni galo ginchyum yu rai, lawu de bai galo hkrat wa ai bungli ni hprai dat sai.
Zuphpong hta shawa lam yan sharin achyin sa wa ai shaloi na madung ladat hte lu la ai yingam nsi ni hpe ginchyum yu, bai galo hkrat wa na bungli ni hprai dat,sharin achyin ai lam hpe grau nna shingwang gaba dat, shawa masha yong e kan sham na hku galo dat ra ai nga lajin dat sai.
Mungdo nambat 6 matsun hpung ni go mungdo hkai sun dap ni shawa lam yan sharin achyin hkrat wa ai hta na yi-ngam nsi ni hpe shagrau shateng ya sai hta n-ga, htom e shawa masha ni hte dingyang makyit mahkai,aron alai dingyang go maden gaja, mungkan yu myit jasat, nga pra myit jasat, manu myit jasat ni magra gaja rai nna, shawa masha ni a ruyak lam hparan gaja, shawa masha ni a akyu ara htam ai bungli hkrai galo hkrat wa rai na.
Mungdo up ningtau Tau Shau Rui mung seng ang lajin lam hte hpaji ni sa jo da sai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
GADAI A NSEN
谁的呼唤声
时间:2014-02-24 00:00:00 来源:德宏团结报
U lat hpunggam goi,
Somrom ninghtoi htoi,
Map map ningsin mung hkoi ra ai.
“Rot su, rot su, shayi hkon sek,
Rot su, rot su, shadang brang zet.”
Ndai go gadai a nsen?
Ndai go chyinghkai nu a shadum nsen,
Chyinghkai wa a jasu nsen.
“Ubyit utsa shaga sai,
Jan lo jan du bui n mai,
Hkon sek go shat shajin,
Brang zet go hka ja kyin kyin.”
Ndai go gadai a nsen?
Ndai go du hkra lado a nsen,
Ahkying aten a shadut nsen.
“Hkon sek e, rot mada yu u,
Brang zet e, rot sumru yu su!
Na a marit shingran ganang nga,
Na a nga pra bandung ganang da!
Bai nang tsun yu u,
Ndai gadai a nsen rai?!
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
MANAU A WOI NI
目瑙魂
时间:2014-06-30 00:00:00 来源:德宏团结报
Magui No Ja
Amyu shagu yong go madu a hkik pong ai htunghking lai li la-hkri lu ai hkrai re. Myu shagu a htunghkung lai li go shi a nga ginra hte ru hkrat yu wa ai labau nbung ai majo, shai la nga ai, ya anhte Jinghpo Wunpong myu sha ni a htunghking manau poi hta shang lom ai shaloi, Jinghpo Wunpong myu sha ni a alak mi re htunghking lai li a majo, sindai masin ni htuk htak gahpra nga sai.
Lama wa ngai hpe:“Mungkan ntsa hta hkik pong dik ai ka manot go hpa bo re ni ?”nga san ai masha mi she nga yang go:“Jinghpo Wunpong myu sha ni a manau.”ngu sumru pyi n ra ai htan na sha re. Galu galang re naupa singgo wa go, bum lang shagong zon mung she arai wa, baren singgo zon mung she arai wa, je nau magang je galu wa, je manot magang je ngon wa. Ja shingkang mung gaprip wa, gumhpro nsam mung gala wa. Gumgai dingla ji nban n nga ai, yu nga sha go ndot sai. Yu nga ninglen chyahkring go hka hpunla ganong ai zon, chyahking go hka dolan rot dung wa ai zon she rai nga sai. Ndai zon re ka manot panglai hta shang lom ai shaloi, nang gade wa mi nchye ka ai raitim, shi hkrai ka gayo manot wa chye nga ai hta n-ga, marit maroi ni mung yu hkro gata ko nna, shi hkrai shinggan de goitsat pru wa ra ai.
Chye chyang ningshong ni tsun ma yang:“Hka gahte mi sha go hkun mat loi nga ai, hka shi hka won ko shang lom yang she agrin nga lu ai.”nga ai. Hpa majo nga yang, dai hka gahte ni yong go bandung langai sha, myit mang mung langai hte sha jahkyin gumdin nga ai majo, hkik pong ai amyu langai byin tai wa ai rai nga ai. Jinghpo Wunpong sha ni go gadai mung nchye nau, nchye pa, nchye ra ai n nga ai, yong go mon sumli la nna marit shingni su su hte hkik pong manau poi shang lom nga ai.
Manau poi du wa na shong e, anhte Jinghpo buga de du sa wa yu yang, htinggo shagu, masha hkum shagu go apoi hkyem ai, apoi tau ai ningtsing ni hpe mu lu nga ai.
Chyanun chyu hku go manau poi hta yet n mai ai malu masha langai rai nga ai, shi hpe madai ahtot hta bang ai, manau dumsa ai ko mung lang ai, du sa ai jinghku jingyu ni hpe mung magyep tsahku hte hkap hkungga tau la nga ai, malum tsa lu ai hpang, hpang gara hkoi ai hta n-ga shingni mung grau su wa , n-gun mung grau hpringtsup wa nga ai, dai majo, Jinghpo Wunpong ni shi hpe chyanun chyu hku ngu shakon shagrau ma ai, labau she sagon yang go mun hkying ning du na sai.
Manau poi go myu sha langai mi hpe gang jahkyin gumdin ai hkrang malai langai tai wa nga sai. Manau hpe anhte a myit jasat gapyon hkrat wa ai shaloi, manau hpe anhte sung galu ai labau hte gapyon nna dinglik hkrat wa ai shaloi, hkik pong ai shingni hpungtun go shi hkrai tu wa sai, dai shaloi ko nna, manau go mayu na ka manot n rai sai, shi go bumlang sumshi e gumtong ai, hkashi latsa e gumhkong ai, myu langai mi hpe ginlom ginchyup lu ai woini akri she rai sai.
Ndai zon hkik pong ai manau poi ko shang manot nga ai shaloi, myit mang sumru yu na lam go: Lama jiwoi ni anhte hpe ndai zon re ka manot n go sharot da ya yang, anhte hpa hte amyu akri shatai na rai? n hpa hte amyu nsam shadan na rai? n hpa ko ka manot shingni hkringdat gang na rai?
Manau wang gaang na manau shadung go manau a masat kumla re hta n-ga, manau a atsam marai , manau a maka, manau a labau mung no rai nga ai. Grau nna shi go laika si hte n re ai machye machyang hte ka da ai labau re. Jan, shata go moi na zon sha atu nga ai majo, n-go htot yu wa ai Jinghpo Wunpong sha ni a nsin nhtoi hpe anan ya nga ai. Shaning aten wa mi gade lai mat ai raitim, bumlang shagong wa mi gade gala mat wa ai raitim, hkashi hkawon wa mi gade shingkra mat wa ai raitim, myu langai ginra bram yu wa n-go hkrun lam go, saira bat gade sup nga tim ndi yu nga ai. Labau suri ndai go dingdung maga nna dingda maga de dingkren rai yu wa nga ai. Anhte manau shadung hpe azi yu yang, lawu na labau aten hta bai wa nhtang shang mu nga ai: Majoi shingra bum ko nna masha wuhpung mi go, ningshong ningla ni e woi on ai gata hta gumgai dingla ahpum, anum ama dun rai nna lamu hte aga pyi she garin, ntsang sagya pyi she mau gayin hkra re n-go htot kin-yan hkom nga ma ai. Ndai zon rai htot sit yu wa ai hkrun lam hta sak sumri langai hte langai hkrat sum mat wa sai, langai hte langai mung bai po shangai wa sai. Manau, oh! manau, ri nhtu hte saitum sai pa hte lago lahpan hte ka shapro ai amyu labau. Daini mungkan ntsa hta hkik pong jan ai ka manot tai wa sai.
Daini anhte Jinghpo Wunpong myu sha ni a ngasat ngasa ko nna mung, n-go labau nsam rong ai maka shingra no mu lu nga ga ai.Gadau gada yan ai, lakung ka-mai lang, ju ga-i, htu gayau ai ni yong go, manan ginra na ngahkra lahpo hte nhka lu nga ai. Ya daini mung Jinghpo Wunpong myu sha ni go, ndai zon re gadau gada hte jinghku hkalum nga ai, ju ga-i , makai sha ai go moi n-go htot ai prat na labau hkrang no rai na re ngu myit lu ai.
Nhtu n-ga go Jinghpo Wunpong myu sha ni a arong re, tsam masat langai mung no rai nga ai, shi go Jinghpo Wunpong myu sha ni hte labau ko nna daini du hkra rau yu hkrat wa sai. Lama nhtu she n lom yang, anam ganing di numrat na, aju ganing di azat na, dusat du-myeng hte ganing di gasat na, gahtong ningchyon ganing di go de na! myit pyi nwam myit dam n ngai. Shingrai numbon numla ai shaloi mung, mayu ni ko nna nhtu jo jang go anum jo sai ga re, maten daini du hkra shara lo malo hkan go, dama masat nhtu ngu nna gumhpro n-ga hte dama wa hpe hkap mon la nga ai. Lama madu n nga ai ko nhtu n-ga ndai hpe masop ya jang go, num sho hka hku mai shayon nga ai. Nhtu a akyu hte lachyum go lo htam nga rai.
Bai nna, gumhpro palong hta mung, anhte htot sit yu wa ai ahkang no hkang ai hpe mu lu ai, agajong agaja rai rot htot hkom nsim nga ai dai ten hta, la ni go shong lam de majen je mat wa , num ma ni go hpang de hkan nang re majo, shaloi ten hta na dut, mari masat hking rai nga ai gumhpro hpe nu num ni a hkum ko e ladat amyu myu sho nna, kunhting sumpu hku kyem yu wa nga ai. Ya daini nhprong hkom ra sai hta n-ga, dut, mari shatai nna lang ai gumhpro mung, gaga hte she bai galo mat sai majo, mi na gumhpro pa hpe go mon sumla satsom jahtap rai she shatai kau sai.
Mangui nsen wa mung masha hpe marit grai lu shangun nga ai, marit mi alu nga ai dumba mung, manau poi hta yet nmai ai madum rai langai rai nga ai. Anhte a n-go hkrun lam hta shi go anhte hpe atsam marai hpring hpring hte “Rot saga lo, rot saga lo!” nga woi ginlom zasu nga ai, madat yu! dumba nsen dai wa, labau nsen hte rau wan numli ashoi re labau chyarang hta galu nga sai. Nsen ndai ni go Jinghpo Wunpong myu sha ni ban hte ban sihkrung sihtan shakut shaja wa ai ko na magam nsi ge to nga ai ni re. Mangui nsen ndai ni go, daini Jinghpo Wunpong ni a alak mi re mangui tai nga sai hta n-ga, Jinghpo Wunpong sha ni hte rau mungkan jut shagu chyam hkom wa nga sai.
Jinghpo Wunpong myu sha ni a laili maka rai nga ai maumui mausa wa mung, ja pu ja si bum zon rai hkra su nga ga ai. Maumui lo malo hta go ajan shata hte seng nga ai. Tsun ma yang, manau mung ajan shingbut ga na umin sumhpa ni wa sharin wa nna, Hkrang sin yang ga e wa manau ai ko Sut wa madu hte Ja wa rumja mu la ai majo, shinggyim manau tai wa ai re nga ai. Ndai shani ko nna ginding ganai na shinggyim sha ni go gabu olo chye wa sai, hkik pong wa sai, manau mung ajan shingkang zon grau wumja wa sai, manau chye manau ai amyu sha ni mung jan shata ningja gala let agrin nga na sai oi.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Myitkyana ningtsing
密支那
时间:2014-06-30 00:00:00 来源:德宏团结报
Bok Tong
2007 ning maji ta pro hta, ?Wunpong? hkumhpa laika ka shinggyin hpung de Myitkyina manau sa na so shaga laika langai du pru ai majo, gabu gabu nga ai hta n-ga, loi mau mau mung ngu ai myit hte sara ma Hpan Ja hpe“Dai ning go ntsom ai ni hpe mung sa shangun sai da i ?”ngu nna sa san dat yang, sara ma mung“Rai sam nga ai !”nga nna bai htan u ai majo, so shaga laika kumhpa dai hpai nna, rung du wa hpang de hkang bai sa hpyi yu yang mung, n yak ai sha hkro ya sai. Shingrai, ningmai tu to go ga-ngat nsim na zon she ngu hkra gabu nna, so shaga laika dai hpe lahkong masum lang gan apup kau dat se ai. Shawoi go, Manau ninghtan hpung ko nna, shinggan de manau sa na masha ni, hkum ngau galu preng tsom ai hta n-ga, hpro nsam mung masha ni mu yang, galang mi no bai nhtang gayin yu shangun lu ai ni hpe she woi sa ai nga nna, ngai go masha ni mu yang, gajong si na hpe tsang ai majo, Myitkyina manau gade sa mayu tim, nchye n na masu su let sharang lai wa kau ni ai. Ngai ngu yang, pru hkom jarik hta yak nna mado kun? manau ninghtan hpung ni masha hpe lata nna sha woi hkom nga ma ai. Bai, daining hkan go tsom ai ni mung Myitkyina manau sa jin wa sam sai? shing nrai, shagong shata zon tsom ai masha n lo nna, anhte ko ang wa ai rai jo sai? Hpa mi rai yang rai, Myitkyina manau lu sa na she ahkyak mat sai, ngai mung gabu gara hte hkyem bang wa se ai. Hkyem bang wa ai nga tim, hpa wa chye hkyem na lo, galang mi ntsom mat sai hpro nsam hpe gan pyin la lu na mung nrai, htunghking buhpun palong hkyem da ai sha go she arai nga ai.
Manau go Sakhkung mungdo na ginwang shagu hta, shaning shagu ngu na nan nau nga ai. Raitim, masha lo malo go madu a buga ko nna lai ai shara de nau ai manau hpe she grau nna sharong ong nga ai. Yong go ngai hte maren, tsan ai shara de pru hkom mayu ai hta lai nna, Jinghpo Wunpong sha ni nga shanu ai ginra shagu hta du hkom mayu ai hkrai rai sam nga ai. Shingrai, gadai hte hkrum timung, Myitkyina manau i sa na? nga ai hkrai rai nga ai, yu yang, ngai hkrai manau ningtsing ai nrai sam nga ai.
2007 ning asuya shata 1 pro 6 ya shani, Mangshi myu ko nna rot mat wa yang, modo lau nna man she tsit mat, na mung lahpang gadu mat, pungding gumtit machyi mat ai na hkra jon yang she, shana de Yinkyang ginwang Nhkum krung gat lok ko du shang wa saga ai. Sa wa ai lam hpe nhtang myit dat dam yang go, nhtang wa na pyi n-gui mat na zon nga nga ai. Akam e sha sa yu sai ni tsun yang, Myitkyina lam go pyilat ga n nyep tim, hpunggo gaba nau n-nga ai hta n-ga, hkaro nhkap mung n-gala ra ai majo, hkom pyo nga ai da. Shana na hkringsa shara hprai lajang ya ai htom, shat sha ngut ai hte, ngai go nji n-gu nga ai myit hte Laiza hkran de sa wa mayu to nga sai, madung go moi gaji ai ten hta Laiza gat sha sa sha nna gaba wa ai hta n-ga, Myen gumhpro mung jau ko nna sa galai ton da mayu nna, sara ma hte du pyi Gola -uk zon lalam ton nna, Laiza hkran de sa wa saga ai.
“Nang a jarit pru lakmat yu yu ga!” Nhkum krung gat lok hte Laiza hkran de sa wa ai mahkrai ko jarit sin ai Miwa hpyen la ni ngai hpe hkap shingdang kau sai.
“Sara ma, no hkring yu u lo, Miwa ndai ni ngai hpe lakmat hpyi nga ma ai.” mahkrai ga-ang du hkra hkom lamat lai mat wa sai sara ma Hpan Ja hpe hkan shaga nhtang dat se ai.
“Nang mung Jinghpo i?” mahkrai sin ai Miwa hpyen la ni go ngai shanhte na man nna nchye ga ai Jinghpo ga ga jang, ngai hpe galo san nga ma ai.
“Ngai a lakmat manau ninghtan hpung ni ko re, ngai n-gun ton ai. An gumhpro sha sa galai la nna bai nhtang wa na, chyahkring sha re.”
“Hpotni Myitkyina manau sa ai masha gade daram re ? gade ya sa nga na?”
“Mali manga tsa dang du na re, na dik masum ya.” ngai go Laiza hkran de lau shang wa sha-ngun na hpe ra nna, hpyenla ni hpa san hpa tsun dan kau se ai.
“Shaloi go, anhte a du wa hpe shong sa hpyi shon yu su, shi oh ra ko dung nga ai.”jarit shang chyinghka lam ko tsap nga ai hpyenma wa go, makau na lahkum hku dung hpreng nga ai hpyen la ni hpang de ta ladon madun dat sai. Jahta dung nga ai hpyen du wa mung ngai hpyenma ni hte anya nga ai mu nna mi re, hpyenma dai wa hpe mahtang shaga la nna, dum dum di di nga in gan shaga la ai hpang, ngai hpe shang wa shangun sai.
Laiza hkran de shalai bang dat ai hpe gabu dinglai kau nna, masha lai ai hku nlai ai, mado lai ai lam gaba hku bai ningmat mat wa ai nga yang, jarit sin ai myutso hpyenla ni e hkap jahtau dat ai bai hkrum sai.
“She! lam nimbro shade lo ai wa kun e!”lam hkom shut sai nga yang, gaya ai majo lam numshe lo ai hpe sha shatai masu nna gayin shang wa saga ai.
Map map nga ai wanpu gata hta moi na Laiza gat a shingran ni hpe hkan tam hkom yu yang, ka-ni hpe ngahkyi bum zon di shadun dut ai, Miwa hkran de n-gu hpe no lagu dut ai ten na gat ni hte la-nga lap hte galup da ai gatrai dut sha shara ni mahkra go, aten lado ko hkan nna maumui tai mat sam sai. Laklai mat nga ai Laiza pa hpe pra pra mu mayu nna, Miwa hkran na wan dat sumri ni hpe garot hkrat wa nna, grau tso ai bum ko wan pu asan di shatu ton nna, Laiza pa a shingyo myiman hkrang ni hpe atsom yo yu na zon ngu ai myit hte gatbo de hkom mat wa yang, kro gata na shingran ni hte shai mat sai , gat gaang de bai nhtang let, lam numshe langai ko bai hkan nna kong de lung wa yang mung, wan pu n-greng ai hta n-ga shata mung asi bai ang ai majo, Laiza pa hpe yo na matu go samram nhtoi htoi, u lat hpunggam goi ai hpang na mu she bai rai mat sai, mali nhkrup ai bum dumsu yan zon gat htingpa de bai hkom mat wa saga ai, masin salum hpe marit shamai lu shangun ai hpa mi nmu sai majo, myit gata hta ra ra sha nga let, lam makau na gumhpro galai seng ko Myen gumhpro hte galai abuk gun nna gayin wa yang, jarit mahkrai bai wa mu ai hte she shang wa ai shaloi, ngai hpe hkap jahkring kau nna, sara ma Hpan Ja hpe go hpa sha pyi nhkap san ai, Laiza hkran de shalai dat ai lam hpe bai dum dat ni ai.
Shingrai mau mau nga let sara ma hpe atsom yo dat yang she, an a hkum hta sumro ton ai buhpun palong ni shai nga la sai. Sara ma go galang pro rai yang Jinghpo shayi re hpe yu shapro lu ai htunghking basing shakya da nga ai, bai ngai a labu go lahput ko sha magap du nna, hkyepdin rai jang go, labop du hkra galu ai shachya da ai hta n-ga, palong mung hkum ko nna lago lahting du hkra galu ai hpun da ai nga yang, Jinghpo nsam gachyi mi pyi n mu ai majo, ngai hpe shingdang da ai lam hpe yu shaprro dat se ai.
Ngai a daido buga de she sa yang, hkap shingdang da ai hpe hpot mayu ai myit rong nna, hkringsa shara ko du ai hte nye hkum hta kap nga ai buhpun palong ni hpe langai mi pyi n ngam hkra ro shapyen kau nhtom, nhpye htingpa ko aja wa anyin bang kau nna, hpang shani buhpun na htunghking bu hpun palong ni hpe yupra makau hku atsom sha shapyan ton da nna galeng nga yang, Jinghpo buhpun palong a alak mi rai rong ai akyu hpe yu shapro dat se ai. Ndai jarit makau hkan chyahkring chyahkra pru hkom yang na lai lam lakmat go, Jinghpo buhpun palong ni nan rai nga ai. Shongde Myen mung hkran hte Miwa ga lapran hkan Nga hpaga ga ai ni she, dingsang sang dangpai chyaje bu ton nna , hkom hkom re nga ai na yang, ngai nan daina shi a lachyum hpe hkam sha lu ni ai.
Pro 7 ya jahpot, yong go shagong bum na pinpu ni hte tsom shingjong ai zon shakya lang nna Laiza hkran de shang wa saga ai. Htunghking manau chyinghka lam lahkong maga go, myutso shayi shadang ni nshun gatsi ai hpe pyi n nga hkra lahpok hte pret nga in hkap tau nga ma ai. Laiza ko manap shat jom sha la ai hpang, Myikyina lam de bai matut hkom mat wa sai.
Mano manang ni go lawu de na lam hta chyenan n hkrang ai nga nna, nta de chyenan nhtang gayet nga ma ai, ngai go modo hkalap hku ko nna laklai shai mat nga ai ginra ni hpe yu mau nma nga ni ai. Shongde Laiza gat sa yang, lamu pyi nmu mada ai maling mala gata hku she lai ai, wat mung hpun ndung de nna she hkrat bun nga ai, daini ndai shara ni go bunggyi wa a bo zon, lap run ginhtong ten hta hkrat na hpunlap ni pyi, ganoi nnga mat ai daram hku krin mat ai hpe masin yu machyi nna, nsa gaba sho let Janghtung krung hkran de bai mada dat yang mung, la-nga hpo, jan pani, kawa lap ni sha bungsoi soi let ga-ngat nga sai, yu dat yang ngai hpe hkap ginta ai zon mung she arai nga ai. Moi na hpunnu hpungam ni gadai a jingret hkyi tai mat sai kun? maling sin ai Wunpong sha ni sut su ngamai sai kun? ngu myit chyai nga ai lapran, Lajang yang ko du pru wa sai.
Munglai hka hpe marit ai majo, Lajang yang na Manmo lam numshe mahkrai de, modo gan jahkring ton shanngun nna kagat sa wa ni ai. Goi e!“Na yang na ngon, mu yang mu yon.” ngu ai go daini nan rai sai, ngai manang ni hpe Munglai hkanu go gade daram san seng tsom ai hta n-ga, hka ko sha shang gabye tsap timmung Nga galim nna, lago lahpan she gaya ai ngu jahta jo lai kau wa yu sai mi. Ya go, Munglai hka mung ngachyu hte gahpri gabun ton ai zon rai mat ai hta n-ga, gadai myit nhkon nna sa gumhton si mayu tim, hka marit lu na ntai mat sai, sanghpo si tum zon chyang gabrim tsom ai maubyinpau ni chyu sha she hkakau hkan jan hkra let gangat chyai nga ma ai, shingran hta na Munglai hkanu go, shongde na zon asin amun rai tsit gasho lui nga dong ngu yang, ya go, lungdin lungja marong ai sha mu mada mat sai. Ganing nga tim, nga No nga Gam ni mung jau nna n-go htot mat na sai.
Mau nma yon nhpra let modo ko bai wa shanat dung nga ni ai, mano manang ni go, ya yang nye a krowang panglai hkaleng hta ai hpe gadai sa chye ya ai nrai.
Daini na Lajang yang mung gatsi la nga sai, shongde Laiza gat shana de, Lajang yang na lam numbro ndai hta bapa si dut ai seng ni nga ai majo, sa-ra gaba langai mung no rai nga ai, ahkra htu shingmun bang ai bapa si ni hpe shingran mu let, matut hkom mat wa yang, Shari yinwang na wahpu sumri hte u shari ni hpe mu mada ai shaloi, ma-ngai ta hpe shingran bai jom mu nna, sha hpa hkrai bai tsun bang wa saga ai: Kahkum, n-gyin, hkainu, naihpo, no-kyu, shanam gaibyet, shinglim shington......ni hpe ganing di shdu, gayau, htu sha na ngu no tsun garu nga yang, sharo nat kau sai hkama yi bai dan pru wa ai hte, ngai go yi som ten e shingbui matsun, nai, jangpan pu, banau gayi re si mai galo sha ai hpe dum dat nna, mayen she ma-ut mayu wa ni ai. Laiza ko sha sha la ai shat mi, ya lam gaang pyi rai nhkom yang bai ko si ai zon sha hpa hkrai tsun to nga saga ai.
Galoi mung ndai shara hkan ndu hkom yu ai ni go, ginra hkrai yo nna hpa mu hpa tsun rai modo gata ko garu rong nga saga ai, Myitkyina lam hkrai ginhkrang ai ni go, hkumbai hte bya rai mahka yup nhkyeng to nga ma ai, bai maning na Myitkyina manau sa lom sai ni go, ga-nyi ga-nga nga ai modo gata hta raitim, mani sumsai myi man sha hpo ton nna yup nga ai, ganing nga tim, Mali hkakau hkan na zaibru jang hta hkon tsom shayi ni hte shachyut chyai ai shingran yupmang mu jo ai, shanhte go maning na ningdat ga shatup hkrat wa ai ni rai nga ma ai.
“Ah.......wo, yu mu!” shong ko dung nga ai num gasha langai agajong sha jahtau dat ai majo, yong shi ladon ai shara de mada dat yang, lam dung lawu lahta hkan na namsi sun ni hta makchyok si htoi abya jong nga la sai, ya chyom go, yupnga ai ni pyi she bran hkra rai, nhtang wa ai shaloi namsi wa mari gun ga nga ai hkrai rai masai. Ga-ra yang, Ja pu, Nam san, Mali yang hkan matut manoi rai si ai namsi sun ni hpe mu lu ai majo, myit amangoi bai nga wa ai hta n-ga, shinglam galu magui ni mung, lam makau e gaungui gauyang rai ga-ngai hkom nga ai hpe mu lu nna, sut ngai buga a namchying ni hpe yu sharong to nga ni ai. Lam makau hkan na shingbui nta ni mung hpang de alam rai nga ta sai, nta ntot hkan shingma lam let galeng nga ai ni hpe mu jang, yu manon na zon mung she rai nga ai. Laiza lung ai hpaga modo hta jon ai masha ni go, hpun singga hta bong ton ai hpun ni zon marong nga ai majo, grai nan hkan yu tsang nga ni ai, lam tup ndai mu ndai tsun, womu wo tsun rai ai nga yang, ndum ai sha Dabak hka mahkrai du nga la sai.
Dabak hka mahkrai lai kau ai hpang, grau nna dam lada ai hkauting hkauna ni dan pru wa ai majo, modo hkalap shinggan de taugok a du zon sho ton nna:“Lama mungdan nguipyo rapra ai rai yang, nta ting hpe woi nna n-go galang bai nhtang htot na zon ngu nngai.”nga nna tsun ai masha mung lo lo rai nga ai, grau nna la ni go Miwa ga de asuya mu gun ai ni hpe ma langai sha shaprat sha-ngun ai majo, ndai ga de num lo lo sa la nna nga na hpe grau myit ma-ngoi to nga ma ai. Nkau go hkindu hkrai amut rai tu marong nga ai nadap pa ni hpe mu jang, yu lahpot dum nna:“Aga! sau chyinghkrang, hkainu, hkaulan ni a masan di hkai da mayu ai.”nga in shingran tsapa sha nga ma ai . Ngaleng lai wa ai mu nna yu dat yang, modo lam lahkong maga hta ngaleng lai na lam alak mi san ton nga ai, ngaleng got ai wa go, anhte shi a ngaleng lam hku nhkom ya tim, ngaleng gang jahkring kau nu ai. Hpang e she chye ai, dai ngaleng got ai wa go, shanglot hpyenla galo nna Myen mung ko nga nga ta ai nye Ba Ong rai nga ai, dai shani shi hkauna sa nna wa yang, hpunggo she do ai modo mu nna hti yu yang, modo matsat shi jan du ai nga, teng sha wa anhte Sakhkung de nna sa ai modo mung matsat shi jan du nga ai, ndai lam go Ba Ong shi Mangshi de num hkungran poi lung ai shaloi tsun pru nna chye la ai re.
Hkom nga ninglen mado hkring mat nna, na-dung pa hkan bungsoi bai woi soi la hkyem ma ai kun?ngu myit let hkan yu nang yang, anhte a modo ni go, sumla hkrung hta mu yu ai Japan majan rot hkyem ai modo ni zon, shingkang shingwang rai let deng lahkong jan galu hkra hkring to nga sai, masha yong mayong shong lam de hkrai hkom lung wa ai majo, ngai mung hkan nang lung wa ni ai. Gatsi bungshi ni hpui hpui nga in bung wa nna, labu sha galo gayop hpai kau rai, lam dung lahta kong hta dung ai hpyenla ni hpe yu let lung wa yang, goi e, n-gong la-tum zon htingkun nga ai hpri mahkrai langai go lam ko gram nga la sai, tsun ma yang, ndai go mying danhkom dik ai Mali hka mahkrai rai nga ai da. Shingrai ngai mung, u gum jan mai ai ten hta, hkon tsom shayi ni mahkrai ntsa hkan yon garen hkom ai sumla hkrung ni a shingran hpe bai mu dat nna, Mali hka mahkrai hpe atsom sha no yo la na ngu yang, modo lung nga in bai jahtau bu to ma ai majo, nwai nwai nga ai myit hte Mali hka mahkrai hpe lai kau da sai.
Mali hka mahkrai lai mat wa ai hpang, mare gaba de shang wa magang, asep she sep ai hta n-ga nhka mun mung lashen ai hpunnu hpungam ni lam lahkong maga tu gangu nga la nna, Myitkyina myu shang sai pyi nchye nga nngai, makau grup yin hta nye myit gata na Myitkyina myu a shingran pyi rai nmu tam shi yang, Shata pru manau wang du bang wa sai, yong hpe modo yu bai nga nna, shani tum modo dung in maidang pyi pa mat ai zon nga nga yang she, akam e sha modo yu nga ai majo, anhte go wulong na wuloi ni zon chyinghka lam de matsut pru wa nna, hpalen len let hkom shang wat wa yang, manau chyinghka lam shinggan ko nna manau htingnu hkringsa shara du hkra, jau nna la nga sai hpunau ni go alum ala rai, madum sumhpa, mani sumsai lahpok hte pret, mahkon mangui hte ro nga hkam tau la ma nna, modo dung nna ba ai lam hpe pyi malap kau sai.
“Shata pru manau wang gaba........”nga in mahkon ai mahkon go teng sha rai nga ai. Manau wang shang wa ai hte, masha nnga ai rai to go, aja wa jahtau let nauwang ting kagat shinggrup hkom na zon ngu kau se ai, shang lawang tsit tsom dam lada nga ai manau wang ni hpe yu mangoi to nga ni ai. Nhkap nchyap rai gyipgyeng ai shara hkan htu shara da ai Miwa ga na nauwang ni hpe bai dum dat yang, Myitkyina Shata pru na nauwang go, ngai mu yu ai manau wang hta na gaba dik ai naura rai to nga sai. Mali hkanu ni mung nauwang hkingau gata hku san tsom ai hte lui ding pyang nga ai majo, gatsi bungshi ni ya n ya hpyi hpyi nga in bung wa nga ai, ndai shara yo, masha hpe marit maroi grai nan lu shangun lu ai ginra ni she rai nga ai. shingrai, ngai go gatsi bungli ni marop let yupmang zon shingran zon nga ai myit hte nauwang ni yo shinggrup hkom nga ni ai.
Shana de hkringsa shara hprai bang wa nna, anhte modo hte mare gata hkan bai chya hkom nga saga ai. Hpang jahtum du yang, manau wang hte nyi ai shara hkan yup shara nman mat sai majo, anhte hpe Myitkyina myu ko tso dik nna, manu mung htat dik ai shara re nga ai Nyu lai manam jarop ko sa lajang da ya sai. Raitim, ngai madat yu yang go machyit machyut nga nga ai, lakang mung ladi pyi ahkyot la na daram gadong ai hta n-ga gyip la nga ai, myit hta lamu ga ndai daram dam ai shara hkan me, manam jarop hpe ndai zon gyip nna gap da ai go ngu myit nhkon nga ni ai. Yupgok ko sumla hkrung mu yu ai hta lai nna, hkashin shara hte namdum ni mung san da ya ai majo, yuppa pa ai manang ni hta nga jang, ndai shara go hkohkam hko hte bung nga sai, grau nna ahkyak ai go, Myitkyina nambat langai gat lok ni go manam jarop a lahta hku sha rai to nga ai majo, hpang jahpot jau jau rot nna gat shang na hpe sha jom saku to nga saga ai.
Nhtoi san lawan ai hta n-ga Miwa hkying hkan nna rot man mat ai nga yang, grai jau mat sai, Jinghpo buhpun palong shong sa mari ga ngu ai wa, seng rai nhpo nna, Mali hka hkinggau ntsa hku gat ai si mai gat de shong shang hkom nga saga ai. Mari na nrai nga tim, hpa mu hpa a manu san hkom nga saga ai, dangpai gawai bu ton ai Gala la ni shajoi dut hkom ai, hka gaba na nga re nga ai hpe mung, nau yu masa nna manu aging tam dara kau da sai, ngai go jinu hpa banau hte hkam tim lu ai jan re nga yang, lagoi hpo hte makai dut ai banau hpe sha tam hkom nga ni ai, gat ya hta Myen Gala ni dut ai nga go nampan zon hku she galep dut chye nga ma ai, gatsu banau ni mambum hku she dung nga ai, nga jahkro mung hkum dik sai, htingnyet htang mu dat ai majo, manu pyi ndara ai htuk gaba lahkong gan mari gun kau dat sai, ndai htingnyet htang go ma prat na gaba ai ni a gat lago rai nga ai. Gat ting gawam ma wa sayang she, Maji bum na nga hte galo ai banau re nga ai, Jinghpo num ni hpogoi hte nlo nla di matep dut ai banau hpe jom lu mari gun saga ai. Banau nlo dum ai majo, jum hte chya ton ai nga bai mari jat ai hta n-ga, nga chyahkro, katsu banau...... mari mayu ai rai ni ma ma mari gun saga ai. Hkausoi dut ai seng hku bai gayin pru wa hkrup nna, namdum sa yang maisau nlang ai Gala num ni ta hte galo dut ai hkausau hpe myit hta kram kram nga let, mari sha yang she, prat tup dum nga na daram mu to nga sai re.
Hkringsa shara de mari hpai ai rai ni wa ton kau da nna, Jinghpo seng de buhpun palong bai mari mat wa saga ai. Jinghpo buhpun palong dut ai seng shagu hta, anhte zon Miwa ga nna manau sa ai masha ni hkrai mong nga la sai. Hpaga gaja dik ai nga yang, manu dara tim,“Ashong ra jang, mun lahkong hkying manga hte ton da ya na yo !”nga nna, Miwa ga na manap shat hkawan mi a manu daram pyi nlu dara shayom mat sai.Gade hpu ai nga tim, Miwa ga hkan wa hkyot dut ai ni a manu hta shadon dat yang no po nga ai , madu ra ai mari la lo nna, kumhpa shatai na du hkra mari gun sai. Manau shang ten du wa nna, htunghking buhpun palong wa mon sumro la nhtom, manu wang de bai te mat wa saga ai.
Sumsing lamu hpuntang she gadu ai manau chyingbau nsen ni go, nauwang shinggan garet ai ni a lahkap hpe pyi, shi hkrai gayo shamu bang wa shangun lu nga ai, gup daru chyop ai naushong ni, mashot n-ga hpye nna, banbo bumhko hko ai wala ni hte jamgo layit shapyan hpai ai nu num ni go, nau wang de awam rai ganot shang wa sai. Nau wang ting jan dingsi shara, shilam n-htu maja gala, oh ra nsen ni gachyi ai hta n-ga, baren sumro hkrang hkrang wa, palenla oh wang wang nga, yu ai ni mung yu nhkru, nau ai ni mung nau ntsu nga sai. Nauwang de sha yu hpa nga ai nrai, le nauwang shinggan na manau mau ni, ma she shamat hkra hkra manau ningtsing nna, hpa rai sharang tsap nga ai kun? jak sanat, mota myok ni shachyen ton nna, lahkrip ra ra hte tsap nga ai hpyen la ni hpe mung, matsan yu dum na zon she rai nga ai, sailam pyi hprip hprap ma na zon nga ai manau nsen ni hpe sharang madat lai let, hpundu zon tu nga lu ai majo, shakon hpa langai mung rai nga ai.
“Miwa ga ni nau ai manau grai tsom ai, raitim, num hte la garan nna ka ai hpe sha grai yu lahpot dum na zon rai nga ai.”Manau hkring ai hpang, Mali hka yu-ngui pinra ko wala salang yan shing nga tsun pru nna,“ Ganing rai lahpot dum na rai a?” ngu san yang,“ Shada nmu gasot hkat to nga ai le.” da. Aga !grai se ai wala yan hte she jahta hkrum sam sai.
Teng sha shani na manau hta yu yang , wala dai yan sharong ai hkrang hte maren, num hte la gayau nna ka nga ma ai, num a lapran ko la matep ai kun? la a lapran ko mahtang num matep ai kun pyi nchye yu shapro hkra manot nga masai. Salat hte grit raitim, hkringsa na nmyit ai hpe yu yang, num la gayau nna ka ai hpe grai myit dik na tai nga ai.
Hpang shani, mungkan labau shang ai Mali Nmai zup de sa wa saga ai. Moi Mali hka(Mali Ko Yong) hte Nmai hka(Nmai Lu Tong) go shannau rai ma ai nga, Mali Ko Yong hte Nmai Lu Tong go shinggyim masha nnan lat wa yang, num shong wa ai yan rai ma ai da, Mali Ko Yong a num woi kasa go panui rai nna, Nmai Lu Tong a kasa go puhkram rai ai nga. Mali Ko Yong jan go num wa na rai yang, shakau kumhpa rungrai hpyi nna, Nmai Lu Tong go shakau galoi nhpyi chyai nga sai, num wa na she tin nga ni ai nga nna, gana hpe shingkot kau da nna num wa mat jang, Mali Ko Yong go ngainau jan ngai hpe num wa shingkot kau da ai gaya ni ai nga nna, num nwa sana nga in yon nga yang, ganau Nmai Lu Tong go ngai na jan e hkum yon sa, ngai nang hpe ngai a shakau du hkra kumhpa na nngai ngu nna, pahkap nba mung ya nhtom, njo jo grang ni du hkra ro kumhpa kau ai hpang, shannau lahkong rau Ga-nem layang ga de num wa masai da. Raitim, Mali Ko Yong a num woi kasa go panui rai nna la-nyan, Nmai Lu Tong a kasa go puhkram rai nna chyang lawan sai da. Shingrai, maten daini du hkra Mali hka go agatsi zim sha gaungui lui yu wa nna, Nmai hka go hprohpra she shara let lui gumtong nga ai hta n-ga, nshung ta raitim saiwan n mong ai go, num wa sa ai shani shi a pahkap nba gana hpe jo kau ai majo re da, bai Nmai hkakau hkan pantsun panlong npu ai hta n-ga, hka shakau mung nru nna, Mali hka hkinggau hkan go pantsun panlong ni pu abya ai hta n-ga, mahkup saiwan ni mung mong bumhkup nga ai. Nga nna tsun ai maumui ni na gun ai majo, Mali Nmai hka hpe mu mayu ai myit ni go grau nna gatu nga sai.
Raiyang, Mali Nmai zup de sa wa ai lam ko deng26 sha ka da nna, hkrunlam tsan gang na nshadu nga ga ai. Shing na she gadun mat wa hkra hkom kau tim, anhte hpe woi hkom ai Manhkring na Maji Lun go, du wa sai sha anga nga ai , yi-nam moru e agre lom kau ai lam ni grau nna hkom npyo wa ai majo, yong a myit hta chyahkan a lago run hku run mayu wa sai raitim, galang mi pru sa wa sai nga nna, ntsun shapro ai sha rai nga yang, akam e sha tsit lui gum yan tsom nga ai Mali Nmai hka a shingni ni go, ya n ya modo lam gata hku dan pru to nga nga re majo sha, anhte a hka mazup de du sa mayu ai myit ni hpe gang shalen ton ya lu nga ai. Nmai hka go Tanghpre ko gana Mali hka hpe wa tau la ai shara rai nna, daini masha yong mayong du chyai hkom mayu ai ginra byin tai nga sai, modo gata ko dung nga let ngai go, shongde na lai wa sai Mali yan Nmai hka a maumui ni hpe galang bai myit sumru kau ai hpang, hkom nga ninglen Maji Lun lagon lamon nga ai nsen hte du sai nga tsun ai hta n-ga, modo lam mung htum mat nna, dareba wa go bum polo hpunggo ntsa ko na hpun shingnyip gata ko modo wa jahkring dat sai.
Modo yu nna grup yin mada yu dat yang, lam lahta maga go malu masha shat seng ni hpo da nga ai. Kong ko tsap nna lam dung lawu de bai mada dat yu ga, Mali yan Nmai hka a maumui sha na yu sai ni go galangta gara go Nmai hka, gara go Mali hka re hpe asan sha yu shapro lu nga ai, hka lahkong a hkrang ni hpe bum lang e kauchyen shingga kau ai raitim, dan pru nga ai do go, gadai mung gadai madu a shingkang hpe yong a man hta pya dan nga ai. Hkakau hkan bu hkom masha mong jong ai hta n-ga, Nmai hku de ja htu sa ai masha ni hpe hto sa hto wa rai ai hpaga jak won ni go, azim rai lui nga ai pai maga na Mali hka kau hku hkring jong nga ai, zaibru jang kong hkan malu masha hpaga ga ai ni nsam amyu myu re jong gaba htong shachyen ton nna, wanhkut hte mong rai nga ai, loi lawu ai shara hkan go lung din lungtong gasha ni marong jong nga ai, dai shara ni hta ja htu ai masha ni hte nlung hta ai masha ni mung htingko jong nga ma ai. Lui gumtong nga ai hkra maga na Nmai hka go mazup lai ai hpang shara ko nna, loi zim let Mali hka hte rau sha ma-nyep layang ga de lui hkrat wa nga ai. Kong ko nna sha hkum yo to nga sa, gyepdin ro lang kau rai zaini kong hku kagat yu wa ga, Mali hkanu ni hta nang a hkiba lago sa tsing dat u, lagyi pyo dik sai. Gai gai, Nmai hka de mung bai sa yo yu ga, hta gumlot nga ai Nmai hka go sumtsam nna du sa ai nang hpe hkaptau hkalum ai zon, hpaga jak won ni pyi she gale galau rai wa nga ai. Ndai hkakau hkan nang ja htu chyai mayu tim mai ai, nlung hta na nga tim jong ai. Bai nna, ndai ko ngai laika hti sharong ai ni hpe sha tsun dan ai yo, hkakau hkan lungseng hkye hta na nga tim n to ai, loi chyang chyang rai ai nlung gasha hpe hta la nna jan hta shinggrau yu yu u, hkye maja rong nga ai, grau nna ahpa lep lep rai ai go hkakau gata hkan ahkye rai maja gala ai pyi mu nga ai re, nang lama hkakau hkan sha hkom chyai tim, na a lago lakran hta lungseng pyi matep nang chye ai re.
Anhte yong go gadai mung gadai ra sharong ai nlung ni hte lungseng hkye ni hpe hta mahkon nga saga ai nga yang, jan ja ai hpe n nga, shat kosi ai du hkra malap kau saga ai. Zauhkai hkai ai ni a shanhpyi zauhkai mung bom mat sai, lago lata hpyi ni mung n gai hpyi she hpyi mat ma hkra lung rok kong hte hkakau hkan htingko hkom nga saga ai. Hpang jahtum e nshang sharot nmai, myi gabrim mat ai na ai shaloi she langai hte langai rai, jong gaba htong ton ai lusha seng de hkom pru wa dam yang go, ninghkong jan mung gadang wa sai, jahpot shat nsha ai majo, hpa mu tim ngam na zon n nga ai myit hte lusha seng hta dut ai lu sha ni hpe ma htet da sai.
Hpogoi hte makai dut ai shat ni, sumron gakang ton ai nga u tsang ni hte shan amyu myu gapung ai ni hpe hkru hkra sha la ai hpang go, gadai mung gadai mu hta ai nlung hte lungseng hkye ni hpe jom shakong dan hkat nga saga ai. Maji No go madu hta ai sha n lo dum nna, Tanghpre mare hkan na hka sa gasup chyai ai ma ni hpe gumhpro jo nna, lungseng hkye bai woi hta nga sai. Myit hta jan pru, jan shang ten na Mali yan Nmai a shingni ni hpe grai no yu mayu ai raitim, ahkying aten nlo ai majo, nja nja nga let nhtang mat wa saga ai.
Nhtang wa ai lam ko Maji Lun go anhte hpe Jo langchyi bum ko bai wa woi shang sai. U gum jan ni Jo bum ntsa hta mai hkra nga ai ten rai nna, grupyin mada dat yang, marit maroi grai nan lu jan nga ai, gatsi Mali bungshi ni wui wui nga bung ahpyi ai Jo bum ntsa na nta hta tsap let, jan shang maga yong nna yu u, Myitkyina hpe myi tum she yu dinghkreng kau na daram yo tim n yu lo nga ai. Lamu ndung dep ai nta tso n nga ai raiim, nyem ra gahtong nchyon ni hpe mada mu yang, nguipyo simsa la na zon rai nga ai, Mali hka mung baren sumro zon lui gum yan nga ai, mying danhkong ai Nongnang chyumjong du hkra mu nga ai, dam lada ai nadung pa hta ngai nchye ai gahtong nchyon ni ran ra rai lo nga ai, grau tsan ai shara ni hta wan numshi e ga-up ton nna dan ndan rai mat sai. Lama manap jan gata hta ndai shara ni hpe lu yo yang go, ndang tsun hkra tsom na re ngu kam nngai.
Jo bum ko nna bai nhtang wa ai lam hta ,Maji Lun go lam makau hkan na gahtong ni hpe madun let, ndai go Kawa hka Sama miwa ni nga ai, Nbon lup Li su ni nga malong ai, Shui zet, Man hkring, Karing no sa-ra, Njang dung mare, Dap kong...... nga nna shachyen dan u ai. Gahtong mare ndai ni go myu makau ko sha de da ai hta n-ga, Mali hka hte mung ni nna, yu dat yang grai nan pyo len na zon rai nga ai.
Hpang jahpot manau sa ai masha ni yan she no yan bang wa yang, Anhte Sakhkung ga de nna sa ai ni go wa na aten bai du mat ai majo, yong go n ja n hpra shakram htinghtang she lat nga ai, ndai hpe shakram da, oh ra hte numhtet ga tsun nma, grau nna mani a shong shana sha chye hkat la ai hkon tsom shayi ni hte shabrang dingla ni go, n ra myi prui Mali hka zon she lui na zon nga nga ma ai.
Nhtang wa ai modo gata ko ngai go: Aga yahte go manau she rau sa tim, nanhte hpe mu pyi nmu mat hkra i? Myitkyina ga da-ma sa shang mat ma sam sai ngu pyi myit kau sai le ngu in la nkau hpe shatu dat yang:
“Ya ko nna, ngai hpe rung ko dung nga nna asuya mu galo na hkum shadu masa, la ni go shani shana Jinghpo ga hte Jinghpo laika, Myen ga ni she wa sharin mat sai. Ndai lang ngai go ma-nya ma-a nahpang pung hte maren, hkon tsom mu tim, ga nhkrum nna n mu jahta, gadai hte shachyen shaga chyai na lam pyi nhku ai majo, grai bot mayu ai.” anhte hte modo rau dung ai Zi la langai lahkum she lahtum hkra tsun n-gut to nga ai.
“E, ngai chyom go n yup hkra jahta hkom ai nga yang, ganam tsom langai mung mu da sai, ha ha!” hkali hkrum ai jigrong zon nga shaga ai, Myen mung num ni a nsen hpe na ra sharong chyung nga si ai dinghku la langai go shakong tsun nga ai.
“Ngai sha ni hpe Myen mung de lamu ga dam ai lu ai dama tam sha-ngun na re.”num htot la na n myit ai la ni go kasha ni a matu she yo shada bang wa nga ai.
“Nanhte dinghku de sha ai ni, ngai hpe num wa hkan manon si mo yo, num ni mung Myen mung de lamu ga lu ai shingkra tam la nna num wa mat na sani ai.”
“Myen mung ko la nlo nna she yak nga yang, nang hkum hkan gashun lom sa, manang num ni hpe ngam da ya ga.”nye manang jan teng na zon nga hkra num wa ningtsing ga tsun wa nna, ngai go bai hkan na tsang lom wa ni ai.
“Ngai mung la gasha lu ya na num mi no ra ai majo, Myen mung de she myit mada nga n ngai, Nta na jan hpe no wa tsun ginrat lom marit.” ngai zon num gasha sha lu ai wa-ngan langai wa mung myit numshe shang mayu ai ga tsun pru wa nna, ngai go lama anhte nta na wa mung, Myen mung du yang, num tam na hkrai myit mat yang ganing di na ngu ai ko myit du nna, htaning na Myitkyina mungdo daido 60 ning hpring manau hta sa hkyem ai, nye nta na dingla wa hpe no wa ahpyak kau na ngu mung myit gun kau ni ai.
Yong a myit go Myitkyina hkran hkan no gawam nga ai raitim, dung nga ai modo go ndum ai nga yang, jarit lai kau da nna Sakhkung ga de du bang mat wa sai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Sak gaba sai ni manap shat n mai shatai ai lu sha
老年人不能吃得几种早点
时间:2015-01-30 14:49:53 来源:德宏团结报
Sak gaba masha ni a malu masha ko grai sadi ra ai, manap shat mung grai ahkyak ai, sak gaba masha ni malu masha hta sadi ra ai lam lo lo nga ai, rai yang manap shat hpe ganing di sha yang gaja ai, n mai sha ai go hpa rai? Hkrak tsun ga nga yang sak gaba masha ni malu masha hta n mai sha ai arai ni nga ai, majoi joi n mai sha ai, sha hpa nkau hpe koi yan ra ai.
1. Shat kan gaman ko wa-dep langu si n mai sha ai
Wa-dep langu si hta gya lo lo rong ai, gya go yup pyo shangun ai akyu rong ai, rai yang wa-dep langu si hta go mui mung lo lo no rong nga ai re majo, kan gaman ko sha jang, wa-dep langu si ko na mui sai ntsin de shang wa nna, sai ntsin ko mui rong shadang shatso dat sai, mui go salum n-gun hpe shanut kau dat ya chye nga ai, lama mui rong shadang nau tso dinglai wa sa yi nga jang, salum sailam hkam ja lam jahten kau ya wa chye nga ai.
2. Kan gaman ko jangwom si n mai sha ai
Jangwom si hta shausu ngu ai arai dabak ai, kan gaman ko sha jang kan jahten ya wa chye ai, shi a lusha dat n-gun go shat sha ai hpang sha yang she hkum hkrang de jashon la lu nga ai.
3. Lagyi ai lu hpa song song n mai lu ai
Shat kan gata de shi hte gahtet shadang mala la shai ai lagyi lu hpa lu bang dat jang, shat kan manai htun kyip wa chye nga ai.
4. Shat kan gaman ko namsu lu hparo sha n mai rai ai
Sak gaba masha jahtop manap hta shat kan gaman ko namsu n mai lu, shing nrai hparo n mai sha ai. Shat kan gaman ko namsu lu yang shat kan hkri nau lo dinglai wa nna shat kan jahten ya wa ai. Hparo go shat kan sapsanap, pu shakum hpe gasheng hkra nna, shat kan manai htun kyip wa chye ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Hpungtang hpaji ginra景颇科普
Si shum hpe majoi n mai sha ai
味精不能吃得过多
Sishum go zolau myu mi re, madung go guansonna rai nga ai Sishum go simai mu na matu bang sha ai re, Mi
-
Nong e saboi ntsa ko bungli galo ai ni sadi ra ai lam
2014-06-30经常在办公室工作的人群要注意的问题
Aten na na datnu hte saboi ko mu htam ai ni marung machyi ana rong wa ai lo malo rai nga ai Tsi sara ninghkring ni tsun shadum ai lam go, nong e hkum hkrang shaman shakyang lam galo shaja ai hta lai nna, yup ai shaloi bunghkum tso de limi
-
Jit dui ana lu ai ni ningshung ta e lago shalum la ra ai
2014-06-30患糖尿病者冬天要烫脚
Ten lado galai wa jang, gumgai dingla ni a hkamja lam hpe wa-hkye hkra nga ai Jit dui ana lu ai masha ni hta ana ok wa ai lam go lado hte grai seng hkat nga ai Tsi sara ni tsun ma yang, ningshung lado du jang saihtang(血糖) htingra mang
-
Kara chya tsi mari yang yu ra ai lam 3
2014-06-30购买染发剂要注意3个问题
Ya ten hta, gumgai dingla gaji gaba n nga ai kara chya tsi lang sharong gajang nga ma ai Ya na gat ya hta kara chya tsi amyu hpan grai lo nna, gara bo mari lang na pyi n chye mat nga ai hte maren rai nga ai Jakmu hpaga dap ni mari hkam ma
-
Shani tup tup kan hkru to nga yang bonu n let mat wa chye ai
2014-06-30吃得过多影响脑健康
Nong e lusha nau sha dinglai yang hkamja lam hta akyu n rong ai Mungdan shagu na tsi sara usa ni sumru shapro ai: Nong e lusha nau sha dinglai yang, lusha rin manyi lam hta akyu n rong nna, pukan ni n gaja mat wa, ana htang n-gun yom mat w
-
Ningshung lado hta gyinshau si sha yang awo htang maja lu ai
2014-06-30冬天吃西瓜能预防感冒
Awo htang maja lam tsun wa jang, grau madung ai go hkron kap chye ai awo hpe htang maja na lam rai nga ai Ningshung lado go, hkron kap wa chye ai awo prang jong ai aten lado wa rai nga ai hte maren, namtsi hte awo htang maja na hpaji ni mu
-
Sinwop ana htang tsi na hpaji
2014-06-30如何预防肺病
1 Nhpa hpe sinwop ana nga ma ta? Sinwop ana go Gyehkekan- gyin (结核杆菌) ana ganu ko nna karot byin wa nna, nsa lam hku nna hkron kap wa ai angui sha byin wa ai ana myu mi re Madung go machyi masha ni jahkru, gahti shing nrai aja wa
-
Simai myu 10 hkamja lam n nga ai
2014-06-2510道家常菜最不健康
1 Gaubong kamu ushan(Ushan+chyingnam) Chyingnam go sade shakat, pu manyen kan jahkrang, kara shachyang ai akyu rong ai Raitim u shan hte galang ta gayau sha jang nang wa ai, na-du jang go si wa chye ai 2 Nokyu gangau(Hparo+gaubong) Hpar
-
Npot nhpang hpaji
2014-06-25基本知识
Langai Bonu gaba大脑 Bonu gaba go sainu gadi 140 daram hte byin tai wa ai re, hke 1400 daram li nna, bonu hpyi go haumi 2~3 daram htat ai, hpyin fang man go limi 2200 du nga ai, nau son yu yang sainu go lani mi hta mun 10 daram si mat ra
-
Lago manam yang tsi na ladat
2014-06-25夏日防止臭脚的小诀窍
Yinam ta hta go, gahtet nna lago salat pru ja nga ai, salat bai rai jang ana ganu ni hpe shabrat dat ai nga yang, lago manam wa chye nga ai Lawu de lago manam htang hpaji shachyan dan na Zauhkai atsom ton da Zauhkai hpe zauhkai sumpu sung
-
Jahtuk sha n jo ai simai nkau
2014-06-12几种错误的食物搭配 致使食物失去营养价
1 Gaubong hte nohpu hpro (Dufu) gayau Nohpu hpro ko na gai hte gaubong ko na zhauson go, jom gahkyin hkat jang nsam hpro ai htung rong rai__Zhauson-gai byin tai mat sai majo, masha hkum hkrang gai jashon la na hpe shayak kau sai 2 Hpa-la
-
Sau shagrit ai sha hpa 6
2014-06-126种刮油食品
1 Makok si: Tan-guchun htok shapro Makok si go sau shagrit tsi re, shi hta makok si chyahkri, linmung si chyahkri, sau garan chya- hkri, wuisinsu, honghtung, htanshuihuahowu re ni rong shajang nna, sai lam shawang, sai gahkrang gaja shangu
-
Sha chyai ai bo kumshu hkai na hpaji
2014-06-12水果甘蔗种植技术
Sha chyai ai bo kumshu hkai na aten go shaning shagu na shata 10 ko nna hpang shaning na shata 2 hta rai yang mai ai, nau jau jang go nli n nga, nau hpang hkrat jang go gaba n tsom rai mat chye ai Nli lata Shingtai ana n sha, nhpun gaba ai
-
Hpyi hte n mai sha ai sha hpa myu 4
2014-06-12不可以连皮吃的4种食物
1 Hpyi hkye naisam Hpyi hkye naisam hta hkup rai lo ai majo, sha shalo jang kan nga n pyo wa ai Mangchyang nsam ateng kap ai hpyi hkye naisam ko go ana ganu kap sai re majo, sha bang dat jang pu kan jahten ya ai hta n-ga, nang mung no nang
-
Ginsa ana htang maja ladat 10
2014-06-1210 种防癌措施
1 Hkum hkrang namnak hpe n jan shangun ai hpum shagrit 2 Shani shagu hkum manit 30 ko nna 60 shalik shakyang 3 Htang rong rai lu hpa hpe koi gam, gahtet n-gun tso ai sha hpa sharam sha 4 Ganu tai nga ai ni tinang a gasha hpe grit htu
-
Tsi mawan ko nna gai jashon la ai lam hpe yu yu ga
2014-06-12从医学角度看补钙
Gai jashon la ai go nam tsi hta sade n-gun shaja la ai hte grai bung pre nga ai Gai hte sade n-gun shaja ai namtsi Sade n-gun shaja la ai namtsi hta gai yen hte nra manyen rai grai rong ai, dai hta n-ga, gai rong shadang mung grai tso nga
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Wa awo wo yang tsi lajang na kasi machyim
Wa awo wo yang tsi lajang na kasi machyim
时间:2010-08-25 00:00:00 来源:德宏团结报
Wa ko awo shang yang ladi pyik, myi prui anyep pru, gahtet, bo machyi, jahkro gajong gaja machyi wa rai nga ai. Ana dai go htingra ta, yi-nam ta, nmut ta, ginhtong ta hkan chye byin wa nga ai. Ya lawu de tsi lajang ladat tsun yan dan na.
1. Gaubong hpro hke 25, gala hpalun hke 25, shanam ga- tsing hke 20 ni hpe shadu la nna, shani shanang jahpot hte shana de galang lang jo na.
2. Tsisu(紫苏) hke 30, zhang-etsi(苍耳子) hke 25, Ho shang(霍香) hke 35 ni hpe shadu la ai hpang, jahpot shana e galang lang jo na.
3. Kanzhau(甘草) hke 15, Chonsinlen (穿心莲) hke 10, tsamon pan hke 15, hkranghkyi pot hke 40 ni hpe shadu la ai hpang 5 ya matut shayan nna jo na, lani mi lahkong lang jo na.
4. Maihpang si lap hke 20, kyin-yin hua (金银花) hke 15, la-son hke 30, maidung (麦冬) hke 12 hpe shadu la ai hpang, lani mi 2 lang jo na, 4 ya shayan nna jo na, tsi ndai go wa, shangma jahkru ai hpe laksan tsi lu nga ai.
5. Makpyikbom hke 10, gonjung (贯众) hke 12, kanzhau hke 10, guiji (桂枝) hke 15 hpe shadu la nna, lani mi galang jo na.
6. Mabyenzhau (马鞭草) hke 200, sang-ye (桑叶) hke 300, zhinhpyi (阵皮) hke 100 hpe shadu la ai hpang, lani mi 2 lang jo na, 3 ya matut nna jo yang grau mai ai.
7. Shichanghpu (石菖蒲) hke 15, hpaifunghtin (排风藤),shahkuzhau (厦枯草) myu mi hke 20 tsamon pan hke 50 hpe shadu jo na, lani mi 2 lang jo lu yang grau mai nga ai.
8. Hpu gung-yin (蒲公英) hke 50, htingge hke 100, son- hkyung (川芎) hke 150 hpe shadu jo na, lani mi 2 lang jo nna 5 ya shayan jo lu yang grau mai nga ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Gumgai dingla ni hkum hkrang shaman shakyang yang sadi ra ai lam go gara hte re
老年人锻炼身体要注意什么
时间:2014-06-30 00:00:00 来源:德宏团结报
1. Shong nnan e tinang hte htuk ai shamu shamot ladat lata la na Lama hkum hkrang ntai, machyi ana htang n-gun yom, laja lana re nrut nra machyi ana, nbung ana, nra ginro, Gai(钙) gadon re masha ni go, bum lung, singgon bolung gayat, gagat re n-gun aja wa dat ai shamu shamot lam n mai galo ai. Shamu shamot ndai ni galo yang go nrut nra ni jahten kau wa nna, nra dohten hkra wa ai. Htaigyi jau hkyen(太极拳), lam hkom chyai re sha mu shamot lam galo yang gaja ai.
2. Jahpot manap hkum hkrang shalik shakyang na shong e lusha hpa sha yang htuk a ta? Rin mani loi ai lusha ni, ga shadon Myen pau, muk, nga chyu, ningshung makok si, dai hte rau, hka gom mi lu dat yang mung mai ai. Kan gaman hte hkum hkrang shalik shakyang yang go, saihtang nyem wa nna, bon sin wa ai. Lama bai nau hkru dinglai jang go, shatkan na sapsanap hpe wa-hkye hkra nna, shatkan di hkrat wa nga ai. Lama shana e hkumhkrang shalik shakyang na rai jang, shat sha ai hpang nayi manit 30 a hpang e she mai ai.
3. Nbung bung, marang htu re shaloi, shinggan de hkum sa shaman Ningshung lado hta samui gata ko hkum shaman shakyang rai yang, sai tso ai gumgai dingla ni bonu sai lam gapo wa chye ai.
4. Awo shang ai shaloi, hkumhkrang n mai shaman sha- kyang ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Bo chyen mi machyi yang tsi na ladat 5
治疗偏头痛方法
时间:2014-06-30 00:00:00 来源:德宏团结报
Hka gahtet hte ata tsing Sanseng ai hka hpunlum gahtet jarung mi ko, ta lahkong hpe tsing bang ton na. Hka hpunlum gahtet go ta laseng lai ko rai jang rai sai, ta hpe dingyang shamu let hka gahtet mung dingyang jat bang rai. Hkyinghkum chyen mi daram tsing ai htom, bo machyi ai loi zim wa lu shing nrai hkrak n machyi mat rai nga ai.
Gaubong shanam gatsing hpe machyi ai ko arut chya na Gaubong gatsing dinghkat 3, shanam ahpyi gom do mi, tsa jabu gom mi, dai hpe rau gayau nna machyi ai ko arut chya yang mai ai.
Hkrang hkyi hpro jahku ladi ko gahte bang Hkrang hkyi hpro 1 mi hpe gatok mani nna jahku shup la nhtom, ladi ko gahte bang na. Jahku ko hkyen pa hke 1.5 bang yang mung mai ai. Gahte bang ai htom manit 20 daram ko shinggan de n lui pru mat wa shangun ai sha, lani mi 2 lang galo na.
Bungsap hte hkang hka si aru tsing lu na Bungsap ru hte hkanghka ru hpe gangau jahkro rin mani nhtom, galang mi hpunlum hke 10~12 hte tsing lu na.
“Namtsi” lu na Tsamon pan, Shigau(石膏),Sonhkyung (川芎) myu mi hke 10, dai hpe rin mani nna, hpalap loi mi hte galang mi hke 3 di tsing lu yang mai ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Be Chin Leng Shuili hpaga yumga chyam shara go maden mu sa jep dup sumru hkom u ai
白成亮调研瑞丽试验区建设时强调 把“使用权”建设成为"示范区"
时间:2014-12-21 20:29:23 来源:德宏团结报
Mungdo gaba mung masa bongban rapdo dinggrin lit hkam tingnyang up tau Be Chin Leng shata 11 nhtoi 11 ya ko nna 13 ya shani du mungdo gaba mung masa bongban rapdo na yu jep hpung woi nna, Shuili mungdan ahkyak hpaga yumga majen je chyam shara go maden sa wa ai sat lawat sa yu jep hkom ma ai.
Mungdo pati rapdo dinggrin salang, dinggrin lit hkam mungdo up tau Lu Wu San ahkyak hpaga yumga gahkan hte Shuili hpaga yumga chyam shara go maden lam hte seng ai mu htam sat lawat ni tang shon shana dan u ai. Mungdo pati rapdo dinggrin salang, mungdo pati rapdo chyare ningbo Hpan Yau Hpyin, mungdo mung masa bongban rapdo tingnyang up tau Mau Ladon, Kon Go Jau, Shuili hpaga yumga chyam shara gonhkang rapdo mu madu tau Rui Hung Chin, Shuili hpaga yumga chyam shara gonhkang rapdo mu madu tau, Shuili myu myu up Yang Shang Hung re ni tang shon shana zuphpong sa lom ma ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Dai ni anhte Jinghpaw Wunpawng amyu sha ni a shawng lam hte anhte a ahkaw hkang a matu KIO/KIA ningbaw ningla ni woi awn let anhte a myu tsaw share shagan ni asak ap nawng let lam amyu myu hku shakut shaja let amyu sha ni a sari sadang hpe makawp maga nga ai majaw ndang tsun hkra chyeju dum nngai law.
Dai hte maren KNO hku nna mung maigan mungdan shara shagu hta e anhte Jinghpaw Wunpawng amyu sha ni a roi rip hkrum sha nga ai lam hte amyu sha ni a lawt lu lam hta e maigan asuya ni, UN hte EU ni hte matut mahkai nna mung, maigan du amyu sha ni hpe zinlum nna mung KIO/KIA hpe madi shadaw na matu hte tsinyam hkrum nga ai amyu sha ni hpe garum shingtau ai lam hta shakut nga ai hpe mu lu ai majaw chyeju dum, n’gun lu nngai.
Shing re KIO/KIA hku nna kanu Wunpawng Mungdan kata kaw shakut nga ai zawn KNO hku nna mung maigan mungdan shara shagu hta e lu ai atsam hte shakut nga ai ten hta e maigan de du nga ai J.W amyu sha nkau mi gaw gara kaw mung nshang lawm ai sha nga shalai ai hpe mu lu ai majaw mung myit hta grai npyaw ai.
Ya ngai tang shawn mayu ai lam gaw, amyu sha ni a mung masa lawt lu lam hta shang lawm mayu tim, KIO/KIA hte KNO a lapran ung-ang nga ai maigan du J.W amyu sha ni mang hkang rai nga ai. Europe mungdan ni, Asia mungdan ni, Australia hte America ni hkan e KNO hku nna woi awn let kanu mungdan hte amyu sha ni a lawt lu lam hta e shakut shaja nga ai zawn KIO/KIA hpe tsepkawp madi shadaw na matu myit jasu let woi awn nga ai hpe anhte ni yawng mung mu chye na sai. Maigan mungdan ni hta e anhte J.W amyu sha ni a gawng malai tai let mung masa lam hpe KNO daram shakut shaja nga ai kaga J.W mung masa uhpung mung nnga na re. Rai tim mungdan nkau mi hta e (grau nna America, Malaysia hte Singapore) ni hta e KIO hte KNO a lapran nchye na ai majaw nshang lawm ai ni nga ai zawn, KNO hta e shang lawm yang KIO hpe nmadi shadaw ai hku mu nna nshang lawm ai ni mung nga nga ai hpe mu lu ai. Shingre ai lam hpe jahpai nna lapran hta gara kaw mung nshang lawm ai ni hpe mung mu lu nga ai.
Ngai chye na ai gaw, KNO ngu ai gaw anhte Jinghpaw Wunpawng sha ni a lawt lu lam hpe KIO/KIA hku nna kanu Wunpawng mungdan kata kaw Myen Asuya hte gap hkat jahkring nna mung masa lam hpe shakut nga ai zawn, maigan du Jinghpaw Wunpawng sha ni hpe zunlum let maigan mungdan ni hte matut mahkai nna amyu sha ni lawt lu lam hpe shakut na matu maigan du J.W du salang ni hte KIO/KIA ningbaw ningla ni jawm jahkrup nna KNO hpe hpaw ninghtan da ai re ngu chye lu nngai. KNO ningbaw ni hku nna mung KIO hte KNO gaw amyu sha lawt lu lam hta langai sha re lam hpe lang hte lang tsun sang lang nna migan du amyu sha ni hpe woi zinlum nga ai hpe mu lu nga ai. Rai tim nkau mi gaw dai hku nmu ai sha uhpung kaga ga re hku mu lu nna KNO a woi awn shamu shamawt ai lam hta e shang lawm na matu ung-ang nga ai hpe mung mu lu ai. Bai nna nkau mi gaw KIO/KIA hku nna “anhte KIO hte KNO gaw langai sha re nna amu garan galaw ai lam she re” ngu nna ndau dat yang gaw anhte maigan du J.W sha ni yawng KNO hta n’gun langai tai let shakut shaja nna shang lawm na re nga nna tsun ai ni mung nga nga ma ai.
Dai majaw ya na zawn ahkyak ai ten hta amyu sha ni yawng a matu n’gun langai tai myit hkrum mangrum let kanu mungdan kata, shinggan lam amyu myu hku lu shakut na matu KIO/A hte KNO ningbaw ningla ni hku nna bawngban let amu rau jawm galaw na ladat hpe shaw let mung shawa masha yawng hpe chye na hkra ndau shana ya yang kaja na re ngu tang shawn dat nngai law….
Amyu sha lawt lu lam hta
My Tsaw Ningli
Dai hte maren KNO hku nna mung maigan mungdan shara shagu hta e anhte Jinghpaw Wunpawng amyu sha ni a roi rip hkrum sha nga ai lam hte amyu sha ni a lawt lu lam hta e maigan asuya ni, UN hte EU ni hte matut mahkai nna mung, maigan du amyu sha ni hpe zinlum nna mung KIO/KIA hpe madi shadaw na matu hte tsinyam hkrum nga ai amyu sha ni hpe garum shingtau ai lam hta shakut nga ai hpe mu lu ai majaw chyeju dum, n’gun lu nngai.
Shing re KIO/KIA hku nna kanu Wunpawng Mungdan kata kaw shakut nga ai zawn KNO hku nna mung maigan mungdan shara shagu hta e lu ai atsam hte shakut nga ai ten hta e maigan de du nga ai J.W amyu sha nkau mi gaw gara kaw mung nshang lawm ai sha nga shalai ai hpe mu lu ai majaw mung myit hta grai npyaw ai.
Ya ngai tang shawn mayu ai lam gaw, amyu sha ni a mung masa lawt lu lam hta shang lawm mayu tim, KIO/KIA hte KNO a lapran ung-ang nga ai maigan du J.W amyu sha ni mang hkang rai nga ai. Europe mungdan ni, Asia mungdan ni, Australia hte America ni hkan e KNO hku nna woi awn let kanu mungdan hte amyu sha ni a lawt lu lam hta e shakut shaja nga ai zawn KIO/KIA hpe tsepkawp madi shadaw na matu myit jasu let woi awn nga ai hpe anhte ni yawng mung mu chye na sai. Maigan mungdan ni hta e anhte J.W amyu sha ni a gawng malai tai let mung masa lam hpe KNO daram shakut shaja nga ai kaga J.W mung masa uhpung mung nnga na re. Rai tim mungdan nkau mi hta e (grau nna America, Malaysia hte Singapore) ni hta e KIO hte KNO a lapran nchye na ai majaw nshang lawm ai ni nga ai zawn, KNO hta e shang lawm yang KIO hpe nmadi shadaw ai hku mu nna nshang lawm ai ni mung nga nga ai hpe mu lu ai. Shingre ai lam hpe jahpai nna lapran hta gara kaw mung nshang lawm ai ni hpe mung mu lu nga ai.
Ngai chye na ai gaw, KNO ngu ai gaw anhte Jinghpaw Wunpawng sha ni a lawt lu lam hpe KIO/KIA hku nna kanu Wunpawng mungdan kata kaw Myen Asuya hte gap hkat jahkring nna mung masa lam hpe shakut nga ai zawn, maigan du Jinghpaw Wunpawng sha ni hpe zunlum let maigan mungdan ni hte matut mahkai nna amyu sha ni lawt lu lam hpe shakut na matu maigan du J.W du salang ni hte KIO/KIA ningbaw ningla ni jawm jahkrup nna KNO hpe hpaw ninghtan da ai re ngu chye lu nngai. KNO ningbaw ni hku nna mung KIO hte KNO gaw amyu sha lawt lu lam hta langai sha re lam hpe lang hte lang tsun sang lang nna migan du amyu sha ni hpe woi zinlum nga ai hpe mu lu nga ai. Rai tim nkau mi gaw dai hku nmu ai sha uhpung kaga ga re hku mu lu nna KNO a woi awn shamu shamawt ai lam hta e shang lawm na matu ung-ang nga ai hpe mung mu lu ai. Bai nna nkau mi gaw KIO/KIA hku nna “anhte KIO hte KNO gaw langai sha re nna amu garan galaw ai lam she re” ngu nna ndau dat yang gaw anhte maigan du J.W sha ni yawng KNO hta n’gun langai tai let shakut shaja nna shang lawm na re nga nna tsun ai ni mung nga nga ma ai.
Dai majaw ya na zawn ahkyak ai ten hta amyu sha ni yawng a matu n’gun langai tai myit hkrum mangrum let kanu mungdan kata, shinggan lam amyu myu hku lu shakut na matu KIO/A hte KNO ningbaw ningla ni hku nna bawngban let amu rau jawm galaw na ladat hpe shaw let mung shawa masha yawng hpe chye na hkra ndau shana ya yang kaja na re ngu tang shawn dat nngai law….
Amyu sha lawt lu lam hta
My Tsaw Ningli
-------------------
By : Jinghpaw kasa blog
comment Ni:
Anhte myu sha ni marai hkum dep anhte lu ai kaw na shata mi rai rai kalang KIA/KIO hpe warfun (shin) garum gunhpraw bang yang mai kaja na re.
De,
Tsaw ra hkung ga let,
Lahta na laika hte seng n'na hkau myit su wa a shagun laika snr mu mada hkam sha ai lam hpe mu hti la lu sa ga ai. Ya ten anhte ni myit hkrum mang rum ra ai ten mung rai nga ai. Yawng ni myit hkrum mang rum let shakut nga ai hpe mung mu lu n'na grai n gun lu n'ngai.
KIO/KIA, KNO,sha n ga na lu ai atsawm du ai shara kaw na Wp amyu sha ni yawng shakut nga ai hpe mu lu ai.N'kau hku na gaw dai lam ni hta myit n shang sha ai madaw she rai na re. KIO hte KNO hpe gaw laga ung-ang na lam gaw hpa n nga ai. KNO mung shi lu ai atsawm hte shi du nga ai shara kaw na shakut nga ai Wuhpung 1 re hpe mu lu ga ai. Grai ma chyeju dum n'ngai.Raitim Wp amyu sha hkum ding dek KNO de shang lawm ra ai ngu ai gaw nau n jaw na re. Hpa majaw nga yang KNO gaw mungkan ting na Wp amyu sha ni hku n'na snr KIO hku na hpaw ning htan da ai wuhpung n re ai hpe mung yawng chye na re.
Laga a lak mi ndau mung n ra na ngu na mu mada ai. Raitim KNO hte rau du nga ai shara kaw na ANHTE A AWNG PADANG HKRUN LAM HTA shang lawm garum hkak na sha a kyat nga ai. Amyu sha lawt lam hta KIO,KNO,KAA,KWAT,OKA,KAF,NDAK,KDA,AMYU SHA Ni hte laga n dang hti lu ai wuhpung wuhpawng ni grai shakut nga ai re.
Ngai hku na chye na ai gaw yawng ni tinang a wuhpung wuhpawng snr lu ai atsawm, ang ai magam, du ai shara kaw na waw ra le ra n ngu ai sha jawm shakut yang sha AWNG PADANG dip la lu na re.
Tsaw ra hkung ga let,
Lahta na laika hte seng n'na hkau myit su wa a shagun laika snr mu mada hkam sha ai lam hpe mu hti la lu sa ga ai. Ya ten anhte ni myit hkrum mang rum ra ai ten mung rai nga ai. Yawng ni myit hkrum mang rum let shakut nga ai hpe mung mu lu n'na grai n gun lu n'ngai.
KIO/KIA, KNO,sha n ga na lu ai atsawm du ai shara kaw na Wp amyu sha ni yawng shakut nga ai hpe mu lu ai.N'kau hku na gaw dai lam ni hta myit n shang sha ai madaw she rai na re. KIO hte KNO hpe gaw laga ung-ang na lam gaw hpa n nga ai. KNO mung shi lu ai atsawm hte shi du nga ai shara kaw na shakut nga ai Wuhpung 1 re hpe mu lu ga ai. Grai ma chyeju dum n'ngai.Raitim Wp amyu sha hkum ding dek KNO de shang lawm ra ai ngu ai gaw nau n jaw na re. Hpa majaw nga yang KNO gaw mungkan ting na Wp amyu sha ni hku n'na snr KIO hku na hpaw ning htan da ai wuhpung n re ai hpe mung yawng chye na re.
Laga a lak mi ndau mung n ra na ngu na mu mada ai. Raitim KNO hte rau du nga ai shara kaw na ANHTE A AWNG PADANG HKRUN LAM HTA shang lawm garum hkak na sha a kyat nga ai. Amyu sha lawt lam hta KIO,KNO,KAA,KWAT,OKA,KAF,NDAK,KDA,AMYU SHA Ni hte laga n dang hti lu ai wuhpung wuhpawng ni grai shakut nga ai re.
Ngai hku na chye na ai gaw yawng ni tinang a wuhpung wuhpawng snr lu ai atsawm, ang ai magam, du ai shara kaw na waw ra le ra n ngu ai sha jawm shakut yang sha AWNG PADANG dip la lu na re.
Intelligence planning , means knowing you enemy . Let see who is my enemy , oh oh i see my enemy is burmese military and political groups . Tinang a hyphen gaw ntashawng kawdu nga sai tinanghpe garum ai maigan hpe pi taladawn hpyi nga ai aten nndai ga gaw myityu sha ga ra ai ten re ngu mulunngai.
KNO should be dismiss in my opinion. Coz they do have a small army and they have some different ideology with KIO. I am saying KNO is bad but must be one to be independence. We r still fight for freedom and we can't be split. Working under one name and be as a department is more effective and won't look like we are some kind of fraut.
KIO hpe madi shadaw ai zawn gaw rai, maigan ga internet sha lang rai nna, maigan asuya ni, amyu a matu shamu shamawt woi nga ai KNO a lata tut bungli ni hta gaw n shang lawm rai lapran tsap [ achyawng hku ] nga ai Jinghpaw ni hpe lawan ladat jawm tam magra bang la ra sai. KIO hpe madi shadaw kun ngu yang loi mi pi n garum, shinggan de KNO galaw woi nga ai amyu sha lawt la hta hkan nga kun ngu maram yu yang mung dinglum nna makau kaw tsap taw ai ni kadai rai kun? Manang wa hpe dinglun ai lam n galaw shi yang dai wa a lam shawng chye hkra hka ja ra nga ai.
Laika ngau ka ai wa ai good intention myit hpe mu ai majaw, na a dam lada ai myu tsaw myit hpe chye na ai hte na kabu ai. Negative hku dinglun nna makau kaw tsap nna [a-chyawng hku] gara de mung n jau jau re ni myit yu gring sai, Jinghpaw sai gaw re kun?
Laika ngau ka ai wa ai good intention myit hpe mu ai majaw, na a dam lada ai myu tsaw myit hpe chye na ai hte na kabu ai. Negative hku dinglun nna makau kaw tsap nna [a-chyawng hku] gara de mung n jau jau re ni myit yu gring sai, Jinghpaw sai gaw re kun?
KIO/KIA hte KNO gaw Pandung bung ai mung masa lam yan ntsa hta hkawm ngai ai wu hpung ni hku mu ai. Anhte moi Shanglawt rawt malan nnan hpang wa ai kaw nna lang wa ai " Ninggawn Mung masa lam yan" hpe sha KNO wuhpung mung tatut hkrang shapraw galaw hkawm sa nga ai hpe mu ai. KNO wuhpung a mung masa pan dung rai nga ai "Awmdawm shanglawt" gaw KIO a moi kaw nna masat ka tawn da ai" Ninggawn mung masa pan dung" mung re hpe chye na ai, kaga pan dung shaje nre hpe mung asan sha mu lu ai. Ya aten hta gaw Jinghpaw wunpawng Sha ni lapran hta shada dinglun nga na aten nrai na sai. Tinang a Tai hpyen madung gaw kadai re hpe atsawm sha chye ging hka kau ra na re ngu mu ai. Madu gaw nta npu de, Gwi gaw nta ntsa de nnga mat, ndu nga na matu hkyak hkyak jawm myit sawn nna, ladat shaw grau shakut ra ai aten majing re hpe kam ai. Tai hpyen myen asuya hte pyi, shaning law law wa hku lu, hkau lu nga yang me, anhte shada gaw hpa rai nchye na, nhku hkau lu na. Shada mara tam, jahpoi asawng ai gaw, grit nem ai amyu sha ni a myit jasat, magam myit nrawng ai ni a myit jasat nan re hku mu ai. Anhte Jinghpaw Wunpawng Amyu Sha ni gaw, Du magam myit rawng ai amyu ni rai nga ai. Dai majaw, dai ni ndai aten kaw nna gaw, nang ngai kadai, tinang a tai hpyen madung gaw kadai, nang gaw gara lam hta madi shadaw nna, shang lawm garum mat na, gara mung masa lam yan hta hkan lu na ngu ai hpe asan sha dawdan masat nna ang ai shara kaw atsam dat shakut sa mat wa ga ngu ndai hte mi tsun jahpra dan mayu nngai.
Hkrum Zup Lung hkrung
Hkrum Zup Lung hkrung
Yaten hta dai KIO/KIA/KNO ngu wuhpung lam jahta na aten n're WUNPAWNG sha rai yang yawng langai sha re, tinang du ai shara kaw na lu ai atsam hte lu ai laknak hte hpyen wa hpe jawm ninghkap ga.
Maigan du ai ni hpe KNO ni zinlum ai da aw? Mau sa. Mang hkang kaba KNO ni myit su saga yaw. KIA/KIO ningbaw shagu hte mang hkang byin ai Bawm Wang La mung n,dai majan kawn myit su wa ai hpe mulu ai majaw grai gabu ya ai yaw. Keep going man. KIO/KIA hte shingjawng mayu ai myit ni tawn da sanu. ShangLawt dap kaw mang hkang bai hkum sa galaw sanu re lu.
Maigan de KNO ni zin lum ai n,mu ga ai, mang hkang woi galaw ai sha na lu ai yaw. Mana zawn hkum nga mu. KIO/KIA hte KNO gaw maren da aw? Bawm Wang LaRaw gaw shanglaw dap kaw mang hkang chyu sa galaw law re ai nanhte n,chye ai i?. KNO jahkri hpe KIA hte hkum shadawn mu. KIA/KIO gaw JingHpaw WunPawng yawng a masin salum re. Dai gui si LaRaw na KNO yat bat manam ai shaning grai na sai. n,dai majan kawn LaRaw wa myit su wa ai mulu ai majaw gabu ya ai, rai time n,kam ai yaw.
Umm... Yawng myit hkrum n'gun langai tai na matu lam tam ra ai ten hta amyu myu jahpoi asawng tsun taw nga ai Ta Tut, Jinghpaw, Jawbum ni kaja wa ta tut gaw galaw nga ai kun? Jinghpaw myit gaw rawng nga ai kun? Jaw Bum gaw du ga ai kun? Kata lam nchye ai sha majoi jahpyak asawng ai amu gaw amyu tsaw ai nre sha, amyu hpe daw hka shangun ai sha rai nga ai. Shing re amyu shad da daw hkan na matu tsun, jahpoi asawng ai bungli gaw Myen hpyen wa hte shi a masha ni galaw nga ai amu rai nga ai. Dai majaw tinang ka dat tsun dat ai gaw amyu a matu akyu rawng ai kun myit yu ga...
KIO ni simsa lam la nga ai aten, KNO nnga yang yawng Myen kata de dai ni NDAK zawn rai mat na rai nga sai. Dai hku nbyin hkra tsan tsan de mu mada ai KIO Ginjaw salang ni, KNO hpe hpaw na matu myithkrum bawngban nna hpaw da ai re. N'chye yang san mu.
Karai Kasang gaw n sin hte n htoi hpe balance byin nga na matu hpan da ai zawn, anhte amyu ni a bandung de du lu hkra balance galaw sa mat wa ra ai.
Comment hkan sha hkan dinglun nna, dai ni du hkra Myen hpyen hprawng ni hpe lap mi gaw tam jaw sai kun? Padang Hkrunlam Majan rung de kang lap mi sha pi gaw shawnglam hpyen la ni a matu sak jaw sai kun? N gup gaw baw law, lata gaw lagyaw n galaw saga.
http://www.youtube.com/watch?feature=player_embedded&v=kROrg2DUFMQ
Karai Kasang gaw n sin hte n htoi hpe balance byin nga na matu hpan da ai zawn, anhte amyu ni a bandung de du lu hkra balance galaw sa mat wa ra ai.
Comment hkan sha hkan dinglun nna, dai ni du hkra Myen hpyen hprawng ni hpe lap mi gaw tam jaw sai kun? Padang Hkrunlam Majan rung de kang lap mi sha pi gaw shawnglam hpyen la ni a matu sak jaw sai kun? N gup gaw baw law, lata gaw lagyaw n galaw saga.
http://www.youtube.com/watch?feature=player_embedded&v=kROrg2DUFMQ
Hello, Mr.Jaw Bum Shadang. You have put very smooth phrases in your comment without knowing the core concept of Revolution and what have been and is really going on inside. And don't be so proud of dragging your own people into the deep shadow by your harness and beautiful words. We are not talking about personal matters here, we are right here talking about our Kachin National interest as a whole. Stop hurting your own people. If you would keep doing like that in this situation, poeple would wonder if you are Real Kachin or Not. So, please stop for nonsense. and I urge you to do something good and encouraging for your Kachin people. Thanks!


text:
Kachin Politics Watch and Research Network, Jinghpaw Mung Masa Yu Maram hte Sawk Sagawn Hpung gaw, myu sha lawt lam hte anhte myu sha ni myit hkrum mang rum let myu sha lam masa tsawm wa hkra jawm gaw gap ai shara ht
a lakung lakap tai ai wuhpung langai rai ga ai.
Moi ngai naw kaji ai ten hta Nu ngai hpe lata dun nna hpyen hprawng woi hprawng ai shingran ngai naw mu nga n-ngai. Dai aten hta ngai asak 10-12 ning aten ladaw rai nga ai. Mare baw de sinat ngoi gadu wa jang mare htumpa de woi hprawng ai shingran ni amu nga n-ngai. KIA hte hpu nau Palaung hpyen la ni lai wa jang ngai Nu hpe san san rai n-ngai. Nu ndai hpyenla ni gaw hpa baw hpyen la rai ma ta ngu nna san san re shaloi Nu gaw ndai gaw anhte Jinghpaw hpyenla ni re nga nna tsun dan ai hpe mung shing ran naw mu nga n-ngai. Dai aten hta KIA hpyen la ni hpu nau Palaung hpyen ni hpa majaw nam mare hkan gabrawng hkawm shamu shamawt hkawm ai lam hpe atsawm nchye na tim, shanhte gaw anhte a hpyen la rai ma ai ngu ai hpe ntsa lam chye na tawn ai lam rai nga ai.
Ngai bum mare kaw kaba wa ai re majaw bum mare gahtawng hta hpaji jawng tsang kaba ai madang du hkra n-nga ai majaw myo mare de laika jawng tsang loi mi tsaw ai jawng sa lung na matu myo mare de shani sa wa nna laika jawng tsang 6-7 bai matut lung ai aten hta gaw Myen hpyen hte Jinghpaw hpyen hpa majaw gasat hkat nga ma ai ngu ai hpe loi li hkawn hkrang wa ai aten rai nga ai. Rawt malan ginra hta kaba wa ai Jinghpaw kasha ngai gaw, rawt malan ginra hta kaba wa ai majaw rawt malan hpyen ni hpe ngai na myit kata hta grai tsawra kam hpa ai myit ni galoi mung arawng nga ai. Rawt malan ai lam hpe loili chyena wa tim Mung masa “Politics” ngu ai hpe gaw tsep kawp nchye na ai hte maren myi di chyip rai nga ai. Hpa majaw nga yang mung masa ngu ai hpa ta? Ngu ai lachyum hpe gadai mung n-sharin ya, gadai mung nhkai dan ai majaw rai nga ai.
Ngai asak 18 ning jan wa ai aten hta gaw rawt malan a lam grau grau hkawn hkrang wa sai, rawt malan a lam grau grau hkawn hkrang wa ai rai tim, rawt malan ai lam a sung htum ai lachyum hpe atsawm nchye na ai majaw rawt malan hpyen ni hpyen lahkawn nga matu shamu shamawt wa jang Kanu Kawa makyin jing hku ni gaw rawt malan hpyen ni hpyen lahkawn na hkyen masai hprawng mu nga tsun tsun rai ma ai.
4 cut 4 ( Hpyet Ley Hpyet ) hta jam jau ai nam chyim)
Myen hpyen asuya gaw “4 cut 4” masing hpe 1994-96 lapran hta galaw ayai dat masai, dai “ 4 cut 4” masing kaba gaw hpa a matu galaw ma ta? Rawt malan ai wuhpung ni hpe ayai aya shamyit agrawp kau lu na masing rai nga ai. Dai “4 cut 4” masing a majaw hpunau Palaung ni lak nak ap kau ai gaw du mat ra ai re hpe dai ni she atsawm sha adan aleng nan chye na mat ai hku re.
Dai “4 cut 4” masing a majaw hprawng dum bre hkawm ai marang e, nta nga ai du sat yam nga ni hpe mung nkau mi hpe dut kau, nkau mi hpe gaw tinang mare kaw tawn kau da re majaw, gadai wa sat sha kau, dun la kau re hpe mung nchye ai sha du sat yam nga mung hkrat sum hkrum sai. Shaning ting sha na mam mung nam e makoi tawn ai rai tim, aten ladaw na na wa hprawng hkawm ra ai majaw nai mam ni mung yet mat nna shaning mi ram hkai nu shat shalaw let hpa hpa sha ai nam chyim hpe mung ya du hkra shingran mu nga ai law. Dai “4 cut 4” masing a majaw ding hku run mat ai dinghku dum nta masha ni law law mung nga lai masai. Dai “4 cut 4” masing a majaw jam jau ai nam chyim hpe tsun jang myit n-gut ai lam sha lu la ai. Tsun mung tsun nma ai.
Jinghpaw ni a mung masa hte seng ai American la wa hte dung jahta ai lam
“Federal” hte awm dawm shang lawt a shai hkat ai lachyum awm dawm ngu ai lachyum gaw tinang mung dan tinang up hkang asuya hte lak san rai nna nga ai mung dan hpe awm dawm shang lawt ngu tsun nhtawm, federal ngu ai lachyum gaw laga myu baw sang ni yawng hte pawng nna mung daw mung dan langai hte langai a kata hta pru nga ai nhprang sut gan ni hpe, jawm gagran sha rai nna gaw de ai mung dan langai masa hpe tsun ai ngu tim nshut nga ai ngu tsun jang, “I agree with your concept” nga nna lawan dik ai hku bai tsun nhtang dat wu ai. Teng teng nga yang shi tsun mayu ai gaw ngai myit pyaw u ga nga nna tsun ai she rai ang sai.
“Federal” ngu ai ga si hpe nkau mi atsawm nchye na ai ni gaw grai hkrit tsang ai lam mung nga ai, madung hku nna shinggyim masha ni gaw mu mada hkam la ai lam nbung ai majaw “Federal” ngu ai ga si hpe hkrit tsang ma ai nga nna dai American la wa tsun ai. Yak dik htum gaw hpa ta?“Federal” kaw ning gam langai lahkam lai nna tsep kawp awm dawm ai mung dan de sa na kun ngu ai gaw yak dik rai nga ai. Mung masa ahkang aya hte sut masa, akyu ara hpe mu jut nbung ai majaw ndai hku daw dan na hpe mung ram ram yak nga ai. Rai tim ngai na ningmu hku nna tsun ga nga jang Awm Dawm ai shang lawt de sa na rai jang “Federal” ga si hpe jai lang taw ai gaw ram ram sawn dinglik yu ra ai bungli kaba langai rai nga ai.
Ngai na myit masin hta dai American mung masa hpun tang hpaji rawng ai wa a ga hpe ngai nkau mi hkap la ai rai tim, ma hkra gaw ngai hku nna nhkap la lu nga ai, hpa majaw ta? Shi gaw American masha rai nna mung masa sawk sagawn ai hpaji ning hkring wa re hte maren, Jinghpaw wunpawng sha a hkam sha mu mada ai hte byin mayu ai myit masin hpe gaw tsep kawp chye na ai wa nrai nga lu ai. Dai zawn shi a tsun shaga ai ga hpe ma hkra nhkap la ai hte maren shi hte tsun shaga ai mabyin masa hta la kap nna kaga Jinghpaw mung masa hte, hpaji kungkyang ai salang ni hpe mung ngai hku nna grai hkrum shaga yu sai. Dai zawn tsun jahta hkawm yu ai shaloi mung Jinghpaw salang ni a ga manau mung grai wa shai ai lam n-nga ai hpe mu lu ai.
Ya yang na rawt malan hpung ni a ahkaw ahkang kaja
Ya yang Myen mung dan hta mung masa ahkaw ahkang hpe she la ga nga yang kam ai hku mai galaw ai aten re, asan tsun ga nga yang “ KA HTA RIM RAWNG TAWN AI U HPE GALOI SAT MAYU TIM” mai ai hpa rai taw nga ai. Dai gaw hpa ta? Myen mung dan Myo mare kaba de mung masa ahkang aya gashun hkat nna lagaw gari gawa rai taw nga ai aten re. Anhte Myu sha baw sang mung masa pati ni mung ahkaw ahkang kaba mai la ai aten re. Myu sha baw sang mung masa pati ni hte rawt malan hpung ni lata gindun nna ahkaw ahkang la mai ai aten mung re. Dai ahkaw ahkang ni hpe galaw na matu dai ning 2015 shaning kaw nah pang taw sai re, rai tim aten majoi shaloi kau jang gaw “ Mung masa balen lunghkrung shachyaw taw ai ni” shanhte ra ai plan hpe shangang shakang kau lu jang gaw hkum sa myit dam nu.
Mung masa ahkang, sut masa ahkang, hpyen masa ahkang ni yawng hpe ndai aten hta lahkrip ra ra galaw la mai nga ai, n-gun shaja la mai nga ai, ra lata poi mahtai hpe sha la nna n-gup mahka nga yang gaw aten loi mi lai mat jang, dai ahkaw ahkang ni akrin akraw rai mat na masa nga wa chye ai ngu tim nshut nga ai.
Masa hpe asan sha galaw ra ai
Anhte myu ni hta mung masa hte masa ma hkra hpe jum nga ai ningbaw ningla ni yawng “San Pra ai masa hpe dan dan leng leng jum tek nna hkan nang hkan sa nga ai ni mung dai san pra ai masa kata hta hkawm sa shamu shamawt ra na rai ga ai. Nkau mi “Federal” tsun nna nkau mi gaw “Awm Dawm Shang Lawt” nga nna tsun jang mung chying mung shawa masha hta myit masa bra mat ai lam byin chye nga ai. Myit masa bra mat na ngu ai lachyum gaw myu sha myit hkrum lam hpe tsun mayu ai nrai nga ai. Mung masa pan dung asan pra nbyin taw ai majaw myit sawn shachyaw la ai lam hta gawng kya mat chye ai lam hpe tsun mayu ai lam rai nga ai. Myit sawn shachyaw la ai lam hta gawng kya mat jang myit hkrum lam hta mung ahtu hkra wa chye nga ai.


text:
Sumla hkrung Director JZ Dau Lum a Ginru Ginsa Mungdan
Ginru Ginsa Mungdan ngu ai sumla hkrunpge sumla hkrung director JZ Dau Lum kaw nna, kayet shapraw dat sai re. Ndai Sumlahkrung sumrai hta gaw, “Miwa mung kaw na gawt shapraw hkrum ai Japan ni, wunpawng mungdan shara langai mi hta wa dip up sha taw nga ai hpe laknat n-gun n bung ai majaw Kachin ranger ni hpe sa karum hpyi na gumlang rawtmalan gasat ai hpe dem tawn da ai re. Ndai mabyin chyawm gaw, labau ajet gaw n re le i, dai shaloi na aten hpe mahta nna
sumrai langai hpe dem da ai re”
nga nna Director Dau Lum kaw
nna tsun dan ai re.
Sumla hkrung hpan gaw Action/
Drama hpan re. Ndai sumla
hkrung hpe galoi shapraw wa
na re lam hpe san ai hta “Myen
shaning nnan galai ten, april
17 hkan Myitkyina Eya sumla
hkrung htingnu kaw madun
wa na re” nga nna Director Dau
Lum kaw nna tsun dan ai re.
Ndai sumla hkrung hta madung
hkrang shala ai sumla hkrung
shayi shadang ni gaw, Maran
Seng Naw, Abadi, Aurali, JZ.
Dau Lum, G. Ting Sau, Brang Ja, M. Ja Awng,N.T Seng Noi, Ja Seng Ing, Ja Seng Bu hte L.S Nu Nu Awng ni rai ma ai. Bai nna Director Dau Lum hpe, ya hkyak hkyak galaw taw nga ai shingni bungli hte seng nna san ai lam hta “Ya anhte myen mung madang re ai sumla hkrung langai galaw taw nga ai, bai na Abadi na Made in
Kachin ngu ai MTV hpe mung galaw taw nga ai.Maran Seng Naw a Live show DVD hpe mung galaw taw ai. Seng htu brang hte Ja nang shayi sumlahkrung hpe DVD hkrang hte mung pru wa sana”.
Director Dau Lum hpe shawa masha ni
hpang de tsun mayu ai shi a kraw hkrat ga gaw,”Ngai Dau Lum gaw grai shakut taw nga ai ngu,
ngai shakut ai gaw yawng a malai re ngu nna hkam la na shakut taw nga ai. Anhte Wunpawng sha ni mung ya na zawn, Shilaika ni journal ni
hpe mung law law n-gun jaw ga ngu, Laika law
law hti yang she masha na myit sawn sumru ai
lam ni mung tsaw wa na re. dai majaw laika law
law hti ga ngu, yawng ngwi pyaw hkam kaja nga
mu ga ngu nna tsun mayu ai”.


text:
Jinghpaw Wunpawng Hkalup Hpung (Singapore) A Lam
Shawng ning nan “Jinghpaw Wunpawng Hkalup Hpung (Singapore)” hpe lam woi ning shawng tai ya nga ai Hpan wa Ningsang Karai Kasang hpe chyeju shakawn nngai. Karai Kasang a Chyeju Hpung Shingkang arawng sadang gaw htani htana anga nga u ga law.
Jinghpaw Wunpawng Hkalup Hpung (Singapore) a lam hpe kadun ai hku shachyen ga nga yang, laiwa sai aten hta lam amyu myu hte sa du nga ai Hpung woi Sara/num ni hte Hpu Shawng Hpu ba ni hku nna shawng lam hpe myit yu, mu mada let Jinghpaw Wunpawng Hkristan Kanawn Mazum Hpung hpe 1994 ning hta woi awn hpaw sa wa saga ai re. Nawku na shara mung hkrak nlu ai majaw shara hte shara htawt hkawm nna nawku dawjau lai wa saga ai re. Mayak mahkak lam amyu myu kaw na Karai Kasang a lam woi ningshawn tai ya ai gaw mauhpa wa rai nga malit dai rai.
Dai ni na ten hta gaw, Singapore du Jinghpaw Wunpawng hpung masha law jat wa ai hte, Singapore Mungchying masha hkam la sai ni, Permanent Residence lu la da sai ni mung law wa magang sai hku re. Magam bungli sa galaw ai hku, Jawng lung hpaji sharin ai hku, Karai Chyum Hpaji sharin ai hku hte lam amyu myu hku nna sadu nga sai kanu kawa hpu nau ni mung grau grau nna law jat wa nga ai majaw mung Karai Kasang a chyeju hpe shakawn nma rai nga nngai law.
Ndai zawn, Karai Kasang a chyeju san san hte Singapore mungdan hta du wa nga sai Hpung masha n-gun law wa ai hte maren, 2011 Ning kaw nna “Jinghpaw Wunpawng Hkalup Hpung” ngu nna Buga hpung madang de anhte sit shang wa lu saga ai. 2012 ning, November 16 ya shani gaw Singapore Mungdan a htung tara ngai ai hte maren Church Registration hpe Registry of Society kaw tara shang register galaw da lu ai mung Karai Kasang a chyeju san san nan rai nga malit dai rai.
OUR MISSION
We exist to make Jesus known.
PRAYER WARRIORS
Akyu hpyi ai lam gaw anhte kam sham ni Karai Kasang hte ading tawk matut mahkai ga shaga lu ai lam rai nga ai. “Dai majaw ngai nanhte hpe tsun made ai gaw, Nanhte hpyi mahpyi hte ra mara lu na ra ai, ngu nna kam sham nga mu: shingrai jang, nanhte lu la na myit dai.” Marku 11:24 kaw mung ndai zawn tsun da nga ai. Anhte nawku hpung masha ni akyu hpyi ai lam hta sharawng awng let, laban shana de shagu nawku jawng nhpang shi ai ten hta nawku hpung a matu, amyu sha ni a matu, galaw nga ai sasana ginra ni a matu, nawku hpawng lamang hte akyu hpyi ra ai lam ni hpe akyu chyawm hpyi ai lam galaw nga ga ai. Bat kru ya shana shagu Choir shaman nhpang shi ai shaloi, chyum laika sharin hte akyu hpyi ai lam galaw nga ga ai. Kam sham ai hpu nau ni e, anhte arau sha hkrum zup nna, myit mang ai lam langai hte Karai Kasang hpang de akyu hpyi sit shang ga law.
PRAYER CELLS
OUTREACH
Dai mungdan a kabu gara shiga gaw, masha amyu baw shagu a matu mara sake tai lu u ga.
Mahte 24:14a
MINISTRIES
Karai Kasang a mungdan lam hta shang lawm ga
LA
NUM
RAMMA
MUSIC
MEDIA
FOOD BANK
Cornerstone Fellowship believes that advancing God's Kingdom doesn't come through new ways of doing church, but through the ancient way — faithful preaching and contextualizing the unchanging gospel within a changing culture. Cornerstone teaches faith in Jesus Christ, God's only Son, as the only way to eternal life.
Address: Bethesda Chapel
Fax: 65 6871 8719
Email: info@kbc-singapore.org.sg
Email Us!


text:
Lai wa sai Dec 1 hta Wellington, Porirua mare WhiBay soccer club hta ga law ai junior camp de anhte NZKC ni hpe mung saw shaga ai majaw NZKC ningbaw Slg. Lakang Dau Hkawng hte rau shayi sha Lhpai Jaseng Aung hte Lahpai Ja Htoi yan gaw htung hkring ka hkrang hte sa shang lawm lai wa sai.Ndai hta asak 7 ning kawn 10 ning lapran na Num sha ni hpe jawng dat ai ten hta Num sha ni hta chye ging ai lam ni hpe sharin ya ai lam rai nga ai, shan hte ni gaw Myen mung na num sha ni gara hku buhpun palawng hpe hkrut ai , mahpe gara hku ba ai ni hte Myen mung a htung hkring lam ni hpe san htai galaw law lai wa sai lam dai lamang hta sadu lawm ai Slg.Lakang Dau Hkawng kawn chye lu ai.
Shi bai tsun ai hta " Ndai ma ni gaw she kaji tim shan hte hta chye chyang ai lam ram ram nga ma ai yawm dik mungdan 50 ram a lamu ga masa ni hte mungdan shing du labau ni hpe chye tawn da chya lu rai ma ai,anhte ni a htung hkring ni hpe shan hte sharin la ai zawn shan hte kaw na mung ma ni hpe gara hku sharin achyin ra ai ngu hpe lu sharin la ga ai"
NZKC hku na gaw Myen mung bawsang ni yawng a gawng malai shang lawm ai re lam chye lu ai.
W.P Htung hkring sharin la ai Kiwi ma ni
Lai wa sai Dec 1 hta Wellington, Porirua mare WhiBay soccer club hta ga law ai junior camp de anhte NZKC ni hpe mung saw shaga ai majaw NZKC ningbaw Slg. Lakang Dau Hkawng hte rau shayi sha Lhpai Jaseng Aung hte Lahpai Ja Htoi yan gaw htung hkring ka hkrang hte sa shang lawm lai wa sai.Ndai hta asak 7 ning kawn 10 ning lapran na Num sha ni hpe jawng dat ai ten hta Num sha ni hta chye ging ai lam ni hpe sharin ya ai lam rai nga ai, shan hte ni gaw Myen mung na num sha ni gara hku buhpun palawng hpe hkrut ai , mahpe gara hku ba ai ni hte Myen mung a htung hkring lam ni hpe san htai galaw law lai wa sai lam dai lamang hta sadu lawm ai Slg.Lakang Dau Hkawng kawn chye lu ai.


text:
Myitrum manang ni, “Pandung” ngu ai Ga shagawp shagun dat ai yaw. Maning grai mying gumhkawng ai Ntap Bum (a) N Tat Bum lagaw, Shadanpa kahtawng makau e, Eka mun hku pa dam ai pa layang kaba nga ai. Dai kaw Lau Ying ngu ai Miwa lauban wa a langu sun kaba hta, jigrawngnbungli dabang, tsirung, manam jarawp du hkra nga ai. Maning tup M ni dai kaw shara la nna shamu shamawt lai wa masai. Ya mung dai kaw M hpyenla ni hkying lam gyem rawng raw nga ma ai da. Mani (7.9.2012) 9:00AM hta, Jigrawngnbungli kalang wa du ai shiga na lu ai; rai tim zim taw ai. Zim taw ai lachyum gaw, maja mu! Ngu ai lachyum rai nga ai. Grau she kyu hpyi sadi maja ga lu yaw. Galoi ganing rai wa na KK sha chye na re.
Bai, laiwa sai bat hta Hpakant majan poi ten e, teng byin ai shiga langai brawng pru wa ai. M hpyenla hpring hpring htaw ai modo-2 lung wa yang shawnglam e, sharut gyi bun ai majaw, hpang de htingnut, hpang de mung sharut kaba bai katut sha rai kyin gadau shoi chyum nga ai ten hta hpa-awn wa kawn n dum shami gazawt pru wa ai matsa mawa kyinsha lasha ga gaw,“ ေအရုိး ! ေျမၾကီးလည္း KIA လာေဟ့ ! ” ngu ai re da yaw. Lasa mang ni a shoi chyum ai lam wa i; grai mani mayu ai.


text: 16.11.2013 shani kaw na Dung 12, Shwegu Ginwang de majan kaba byin maw sai majaw, NamLimpa mungmasha ni Marai 2000 daram Manwing maga de lagaw lam nawt sit nhtawm, n kung n kang gumgai dingla ni hte Ma ni gaw, shani tup htawlagyi hte Manje de nawt sit du wa masai. KIA gaw Mungmasha ni safe byin ai hte 17. Ya shana de kaw na gasat ninghkap bang wa ai gaw, ndai laika ka nga ai ten e mung naw gasat chyi nga ai lam na lu ai.Manwing maga de lagaw lam nut ai Hpyen-yen ni gaw, nam maling mala hkan kawsi hpanggara shoi chyum hkrum masai ngu maram lu ai. Hkyak hkyak kyu jawm hpyi na lam matut shana wa na re.


text:
Myen asuya ningnan lakhtak mung, shawng na asuya zawn sha majan grau laja wa na masa re lam Jinghpaw Wunpawng Hkalup Hpung Ginjaw (KBC) kaw nna mungdan kata shinggan tinang nawku hpung ni de May 24 ndau hte shana lajin dat sai re.
Jinghpaw nawku hpung ni hta kaba dik KBC ginjaw a ndai ndau e ginlam (6) lawm nna shawng ningnan, asuya ningnan lakhtak majan grau kaba wa na lam hpe ya na zawn shadum dat ai.
“Myen mungdan gaw 2016 ning April shata kaw na asuya nnan galai sai raitim anhte Wunpawng sha ni nga ai buga ginra ni hta majan matut manoi byin nga ai. Myen hpyen dap a htu sit shang kaup ai lam grau law wa ai. Moi na hte n shai ai grau laja wa na zawn byin nga ai.”
Bai nna Wunpawng myusha ni hpyen yen dabang ni hkan nga ai gaw 2016 June shata 9 ya hta manga ni hpring sai re. Ya ten mungkan mungdan ni a karum madi shadaw lam ni grau grau yawm mat wa ai majaw hpyen yen dinghku ni hta mayak ni grau law wa ai lam tsun da ai.
Dai re majaw Jinghpaw ginra (Jinghpaw mungdaw hte lahta Sam mung) ni hta majan 5 ning hpring nhtoi shani tinang buga hte ni nawn ai buga ni rau pawng hpawn rai alak mi lusha gam kyu hpyi na matu lajin dat ai re.
Wunpawng Mungdan Shanglawt Hpung, KIO hpe simsa lam lakmat htu na matu KBC ginjaw kaw na tsun ya na matu Hpyendap Daju (Hkarang), Masat (1) Laksan Hpyen Majan Masing up Lat Du Daju Jum Htun Htun Nawng gaw April praw 7 ya shani Myitkyina KBC ginjaw rung de sa du tsun shadut wa sai.
Amyusha Democracy Ginjaw, NLD asuya lung wa ai bat mi kaw nna Myen hpyendap gaw Wunpawng Mungdan Shanglawt Hpyendap, KIA hpe gasat wa ai gaw dai ni du hkra rai nna Manje KIA dap ni hpe gaw May 17, 18 ya shani jet nbungli hte majan helicopter ni hte wa gap gasat sai re.
KIO gaw asuya hte mungmasa jahta na hkyen nga ten, Hpakan, Waimaw hte Manje gaiwang kata asuya dap ni a grau grau majan baw gasat ai lam ni hpe mung hkrum nga ai re.


text:
http://www.kbckachin.com
Myen asuya hte mung masa bawngban na matu du sa wa ai KIO dat
kasa ni hpe KBC hku nna htunghking magun lit hte hkungga jaw hkalum la
ai lamang hpe May 29 ya shana 7:00 pm ten hta Myitkyina mare Shatapru
lawk (1), KIO Kyithkai Rung kaw galaw lai wa sai lam chye lu ai.
Dai lamang hta KBC Ginjaw hte Ginwang (15), Myitkyina,
Htingnai, Waimaw Ginwang ni de na Buga Hpung ni, Norway, Singapore,
Japan, Thai, Australia, Malaysia Mungdan ni de du nga ai Wunpawng sha ni
hku nna gun jaw ai magun lit yawng (74) du ai lam chye lu ai.
Lamang hta KBC Ginjaw magam gun ni, Gunwang Amu madu ni, Buga
Hpung de na Hpung woi Sara/num ni, Hpung ningbaw ningla ni yawng marai
(300) jan du lawm nna KIO ningbaw ningla ni hte hku hku hkau hkau hkrum
shaga kanawn mazum lu ai lam, Akyu hpyi ya ai lam, Rev. Gunhtang La Myen
hku nna Karai mungga hte n-gun jaw, Rev. Sinwa Naw kyu hpyi ya ai hte
KIO dat kasa ni mung grai n-gun lu myit pyaw kabu ma ai lam chye lu ai.
Ndai zawn galaw ai lam a yaw shada ai lam gaw Wunpawng myu
sha ni yawng hte KIO gaw langai sha re lam hte KIO gaw Wunpawng sha ni a
gawng malai re lam hpe Asuya hte maigan ni yawng chye lu na matu yaw
shada ai lam lamang hpe woi awn ai KBC Amu madu Rev. Dr. Hkalam Samson
kaw nna chye lu ai. KBC MNK


text: Myitrum manang ni, “ Anya Dik Ai” ngu ai M Ga shagawp shagun dat ai. Mani Jet nbungli 2, LZ mare e ningwan du ai. Hpyendap bum e bom jahkrat bun ai. Masha n rawng ai ginsum langai hkru ai. Nbungli langai mi lu gap dat ai, MKA hpyen nbungli dabang Mawhpawng kaw wa kapaw mat ai lam na lu ai. Mani tup myawk ni grai gap bun ai;raitim U langai, Wa langai sha si ai. Anga 2 dinggret ai, Dung 23 kaw na Dkb. Naw Din a ginsum makau kaw Myawk kaba langai wa hkrat tim kadai hpa n byin ai; Chyeju shakawn ga. LZ mare masha hte hpyen-yen ni kabring kabrawng rai jawng mat ai. Shana de Nawku Jawng e nawku daw jau kyu hpyi nga ga yang, Nalung M balik dap kawng e aging gasat hkat nga ai lam hte lam 3 maga na hpyen ni yan lung wa ai shiga shang wa ai majaw, lak san kyu aja awa bai hpyi ga ai. WP sha ni yawng kyu hpyi nga ai shiga na lu ai majaw, grai n-gun lu ai. Marai 3 myit hkrum yang panglai pyi lu htawk ai da. Annau ni myit hkrum yang Awmdawm lu chyalu rai na re; Kamsham let,


text:
Ten shagu myit n-shazim ai sha gasu nga ga, maja nga ga
Ndai aten na Myen hpyen dap a shamu shamawt nga ai masa ni hpe yu jang grai wa masa nhtuk ai kum la ni nga nga ai. Dai kum la ni gaw hpyen majan hpe mi na hta grau nna kalang bai n-gun shadat wa na masa zawn byin taw nga ai. Dai majaw anhte mung kan shara shagu chyam bra nga ai Wunpawng sha ni mung ndai masa hpe mu mada nga chyalu rai na hpe kam ai. Hpyen majan byin shagu gaw anhte maga de grau nna shim lum ai lam hpe tau nau hkyen lajang tawn ra ai lam rai nga ai. Dai shim lum ai lam ngu ai hta hpyen majan a majaw ndang chye tsun tawn ai mayak mang hkang ni hkrum katut wa na lam hpe tsun mayu ai lam rai nga ai.
Hpyen gasu yang sha anhte mung gasu ai hku nre sha, aten shagu gasu nga na grai ahkyak ai ngu nna mu mada nga ga ai. Myit gasu ai lam hta myit mang ra ai lam ni gaw, hpyen majan byin yang tinang hkum tinang lu lit la ai daw hpa rai ta?
Mai gan mung kaw nga tim tinang a sai daw sai chyen ni a matu hpa baw myit na, tsinyam hkrum nga ai ni a shawng lam hte ma kaji ni a matu hpaji lam hpe anhte mung dan shinggan nga ai ni hpa baw galaw ya mai na, Hpaji jaw ai lam mung myu sha magam re, tinang dang di dang dep ai ram hte ja gum hpraw garum ai lam mung myu sha magam re, n-gun jaw ga tsun ai mung myu sha magam re, anhte a mung dan hte anhte myu sha ni hpe makawp maga ya nga ai shawng lam majan hta nga nga ai share shagan ni a matu akyu hpyi ya ai lam mung myu sha magam re.
Anhte myu ni shada da mung masa lam hta mahkrun lam amyu myu hku nna mai madi shadaw hkat nga ai. Shada pawn ba hkat na lit mung yawng hta nga nga ga ai. Dai majaw tinang dang di a atsam hta hkan nna myu sha a lit hpe jawm gun ga.
Awng dang lam a matu yawng hta lit nga ai
Kachin Politics Watch and Research Network